Jangan biarkan murtad

DI antara persoalan agama yang berlegar di dalam kepala ramai orang mungkin persoalan kenapa orang Islam tidak dibenarkan keluar agama Islam sedangkan menganut Islam bukan satu paksaan? Manakala agama lain pula membenarkan penganutnya untuk berpindah dari satu agama ke agama lain. Adakah agama lain lebih toleransi dari Islam dari sudut itu?

Beberapa noktah, jika kita fahami maka kita akan faham kenapa Islam menganggap keluar agama Islam itu satu jenayah berat. Dan kita juga akan faham kenapa agama lain boleh berpindah-pindah dari satu agama ke agama lain (kecuali Islam) tanpa sebarang ketegangan.

Islam adalah agama yang diturunkan oleh Allah. Agama ini tertakluk kepada perintah dan larangan mutlak dari Allah berdasarkan kepada neracaNya dan bukannya neraca manusia. Apa yang betul dan apa yang salah, adalah hak Allah secara mutlak tanpa ada ruang untuk campur tangan manusia.

Keluar dari agama Islam bermaksud murtad. Di dalam al-Quran dan hadis, ia adalah jenayah berat yang akan dikenakan hukuman yang berat. Perhatikan beberapa nas yang saya kongsikan di sini sebagai contoh bagaimana Allah meletakkan kedudukan murtad.

Firman Allah yang bermaksud:

“Sesiapa yang kufur kepada Allah sesudah ia beriman (maka baginya kemurkaan dan azab dari Allah), kecuali orang yang dipaksa (melakukan kufur) sedang hatinya tenang tenteram dengan iman; akan tetapi sesiapa yang terbuka hatinya menerima kufur maka atas mereka tertimpa kemurkaan dari Allah, dan mereka pula beroleh azab yang besar.” (Al-Nahl: 106)

Di dalam hadis Rasulullah ﷺ bersabda:

من بدل دينه فاقتلوه

“Sesiapa yang menukar agamanya (dari agama Islam kepada agama lain) maka bunuhlah ia.” (Hadis riwayat Bukhari)

Menganut agama Islam bermaksud memberikan intima’ (penggabungan) dan wala’ (kesetiaan) kepada Islam dan umatnya. Dari titik tolak intima’ dan wala’ inilah, umat Islam berhubung di antara satu dengan yang lain. Mereka berkasih saling sesama mereka. Mereka saling membantu antara muslimin. Mereka menjaga kebajikan saudara muslim yang lain. Mereka menjaga maruah orang Islam keseluruhannya. Mereka mempertahankan umat Islam dari sebarang ancaman dan apa juga anasir jahat yang cuba merosakkannya.

Mereka saling menjaga kerahsiaan sesama mereka dari bocor ke pendengaran musuh umat Islam. Mereka menyelesaikan masalah sesama mereka dengan diri mereka sendiri. Dan begitulah seterusnya, banyak lagi implikasi lain hasil dari intima’ dan wala’ tersebut.

Keluar dari agama Islam atau murtad tidak akan berlaku kecuali setelah orang yang murtad tersebut merungkaikan intima’ dan wala’nya kepada umat Islam. Cuba perhatikan, ke manakah penggabungan dan kesetiaan seorang yang murtad itu diberikan? Mereka akan bergabung dan memindahkan kesetiaan mereka kepada kumpulan bukan Islam pastinya.

Golongan murtad di zaman Abu Bakar RA bergabung dengan kumpulan nabi palsu memerangi Madinah. Di dalam kumpulan mereka, bergabung bersama mereka tentera Rom atau Farsi. Kesetiaan golongan murtad berpindah kepada Rum atau Farsi dan akhirnya membawa kepada peperangan terhadap kerajaan Islam. Itulah kesan murtad.

Dalam kes di zaman moden ini, kita juga menyaksikan perkara yang sama. Murtadnya Natrah pada 1950an dahulu menyaksikan campurtangan pegawai-pegawai kerajaan Belanda dan British. Mereka mempertahankan kemurtadan Natrah sedangkan dia ketika itu hanyalah seorang wanita muda yang sebelumnya membesar sebagai muslimah dalam keluarga Melayu. Itulah kesan murtad.

Perkara yang sama berlaku kepada Aishah Bukhari. Dia memilih untuk murtad dengan berkahwin dengan seorang Kristian. Kemudian memilih untuk menentang keluarganya dengan bantuan seorang peguam Kristian Cina. Bagaimana dia boleh hilang kesetiaan kepada seorang ayah yang beragama Islam? Itulah kesan murtad.

Hartina Kamarudin, seorang lagi wanita Melayu yang murtad. Perkara yang sama juga berlaku. Bercinta dengan lelaki Hindu. Membiarkan lelaki Hindu dan rakan-rakannya membelasah ayah kandungnya sendiri. Kemudian bersama-sama lelaki Hindu tersebut membuat aduan polis terhadap ayah kandungnya sendiri lalu menyebabkan ayahnya merengkuk di dalam lokap. Mana perginya wala’ dan intima’? Mana kesetiaan dan belas terhadap ayah kandung sendiri? Itulah kesan murtad.

Kalau kita perhatikan pula kes permohonan murtad oleh empat individu di Sarawak (Mohd Syafiq Abdullah, Nur Muzdhalifah Abdullah, Salina Abdullah dan Syarifah Nooraffyzza Wan Hose), kita akan mendapati pihak liberal di Malaysia melalui badan-badan Kristian menggunakan kes ini untuk menuntut pengurangan bidang kuasa mahkamah syariah di dalam isu murtad.

Tiga di atas asalnya adalah bukan Islam, kemudian menganut Islam untuk berkahwin. Kemudian ingin kembali ke agama asal. Manakala yang keempat adalah seorang yang dilahirkan sebagai muslimah dan kemudiannya ingin keluar dari Islam.

Tindakan mereka bukan setakat keluar Islam tetapi memberi ruang kepada golongan liberal untuk menjatuhkan sistem perundangan Islam dan mereka menyokong tindakan golongan liberal tersebut dan bergantung nasib kepadanya. Hilang sudah rasa sayang kepada institusi Islam. Itulah kesan murtad.

Permohonan-permohonan murtad ini digunakan oleh golongan liberal sebaiknya untuk mengubah status negara. Lihatlah senarai tuntutan kumpulan Comango, di antaranya adalah isu berkaitan hak murtad dan bidang kuasa mahkamah syariah.

Keseluruhan tuntutan kumpulan Comango adalah untuk merubah status negara dari negara Islam kepada sebuah negara sekular dan kumpulan manusia murtad ini membantu ke arah itu. Kes-kes murtad ini juga melahirkan gereja Melayu yang kemudiannya menjadi pusat untuk mengkristiankan orang Melayu Islam. Murtad memberi ruang kepada gerakan Comango. Murtad juga memberi ruang kepada penubuhan gereja Melayu. Itulah kesan murtad.

Tidak benar apa yang disebut orang ramai sebagai kes murtad adalah kes individu. Apa yang kita perhatikan adalah murtad akan membawa kepada hilangnya kesetiaan kepada Islam dan umat Islam, kemudian bergabung dengan musuh Islam dan seterusnya menjadi sebahagian anasir untuk menjatuhkan Islam.

Rasulullah ﷺ mengingatkan kita tentang hakikat murtad. Di dalam hadis Rasulullah saw menyifatkan orang murtad sebagai:

التارك لدينه المفارق للجماعة

“Orang yang meninggalkan agamanya dan memisahkan diri dari jemaah Islam (kumpulan orang Islam).” (Hadis riwayat Bukhari dan Muslim)

Tepatlah apa yang disebut oleh Rasulullah ﷺ itu. Orang yang murtad akan keluar dari ikatannya dalam masyarakat Islam. Hilang wala’ dan intima’nya. Kemudian dia akan bergabung dengan kumpulan bukan Islam dan memberikan kesetiaan di situ. Murtad akan membawa kepada apa yang disebut oleh pepatah Melayu sebagai tindakan ‘tikam belakang’ oleh orang yang asalnya beragama Islam.

Manusia yang paling faham keadaan dalaman umat Islam adalah orang Islam sendiri. Apabila ada di kalangan umat Islam yang memberikan intima’ dan wala’ kepada bukan Islam hasil dari tindakan murtad, akan terdedahlah segala rahsia dalaman umat Islam.

Kalau tanpa murtad pun, ada orang Islam yang mendedahkan rahsia umat Islam kepada musuh Islam, apatah lagi jika berlaku gejala murtad. Sudah tentu bertan-tan maklumat dalaman umat Islam akan bocor. Pembocoran maklumat dalaman umat Islam adalah satu pengkhianatan.

Murtad adalah jenayah besar. Ulamak khilaf kepada hukumannya samada hudud atau ta’zir, tetapi sepakat bahawa ia adalah jenayah yang dihukum. Sebagai umat Islam, ambillah neraca syarak itu dalam melihat isu murtad. Jangan biarkan diri kita diasak oleh golongan liberal sehingga akhirnya menganggap bahawa murtad hanyalah hak individu dan kalau berlaku itu hanya kes peribadi sahaja.

Percayalah, setiap kes murtad yang berlaku, ada di belakangnya gerakan dan tindakan dari musuh Islam. Lagi banyak kes murtad berlaku, lagi terdedah negara kepada ancaman musuh Islam dan akan lagi rapuh kekuatan umat Islam untuk mempertahankan Islam.

Kalau bukan Islam berkata bahawa mereka lebih toleransi kerana di antara penganut agama bukan Islam mereka boleh berpindah-pindah dari satu agama ke satu agama lain tanpa sebarang krisis. Fahamilah bahawa itu berlaku kerana kekufuran adalah agama yang satu. Kaedah yang meniti di bibir ramai ulama:

الكفر ملة واحدة

“Kekufuran itu adalah agama yang satu.”

Mereka satu kem, satu kubu. Sebab itu tidak ada sensitiviti untuk berpindah dari Kristian kepada Hindu dan sebaliknya. Tetapi sekali sahaja orang Kristian atau Hindu masuk Islam, kecohlah dunia. Kerana bila seseorang bukan Islam masuk Islam, maknanya dia dianggap telah menukar kem. Itulah anggapan mereka terhadap sesiapa yang masuk Islam. Jadi kita tidak perlu rasa bersalah untuk menganggap bahawa seorang muslim yang murtad juga telah menukar kem.

Wallahu a’lam

Ustaz Muhammad Fauzi Asmuni
Timbalan Presiden Isma


KPM nafi arah anjur tayangan filem ‘Anwar: The Untold Story’

BANGI, 9 Zulkaedah 1444H, Isnin – Kementerian Pendidikan Malaysia (KPM) menafikan pihaknya mengeluarkan arahan berhubung penganjuran tayangan filem ‘Anwar: The Untold Story’ seperti ditularkan di media sosial, baru-baru ini.

KPM menegaskan, arahan kepada semua Ketua Bahagian dan Pengarah Pendidikan Negeri seperti yang tular di media sosial adalah palsu.

“Kementerian Pendidikan Malaysia (KPM) tidak pernah mengeluarkan sebarang arahan penganjuran tayangan filem seperti yang ditularkan.

“Semak kesahihan maklumat, tidak pasti jangan kongsi,” katanya dalam satu hantaran ringkas di Facebook, pada Isnin.

Surat palsu bertarikh 22 Mei itu menyebut Menteri Pendidikan, Fadhlina Sidek meminta semua Ketua Bahagian dan Pengarah Jabatan Negeri, termasuk Pengetua dan Guru Besar menayangkan filem biopik itu.

Surat yang kononnya ditandatangani Ketua Pengarah Pendidikan Malaysia, Datuk Pharuddin Ghazali turut menyatakan, penganjuran program itu untuk membuka ruang bagi KPM dan murid memahami erti dan konsep Malaysia Madani.


Bentang usul undi percaya selaras amalan demokrasi: Penganalisis

KUALA LUMPUR, 25 Zulhijjah 1442H, Rabu – Pengumuman Perdana Menteri Tan Sri Muhyiddin Yassin berhubung pembentangan usul undi percaya kepada beliau pada sidang Parlimen bulan depan adalah selaras dengan amalan demokrasi, kata penganalisis.

Penganalisis politik dan kerajaan Dr Al-Azharri Siddiq Kamunri berkata usul itu penting bagi Muhyiddin untuk menunjukkan bahawa beliau dan kerajaannya masih mempunyai sokongan majoriti Ahli Parlimen.

“Saya yakin Ahli Parlimen secara peribadi akan mengundi pihak kerajaan. Ini kerana mereka tidak mempunyai pilihan selain menyelamatkan negara daripada pandemik COVID-19 dan sebagai ahli politik yang mencintai negara, mereka mesti menunjukkan tahap patriotisme terhadap negara berbanding kepentingan peribadi,” katanya.

Muhyiddin dalam perutusan khas hari ini berkata beliau telah menyembah maklum kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bahawa beliau akan menentukan keabsahannya sebagai perdana menteri di Parlimen dengan membenarkan suatu usul undi percaya kepadanya dibentangkan di Dewan Rakyat pada September.

Beliau berkata melalui cara itu, kedudukan beliau sebagai perdana menteri dan Perikatan Nasional sebagai kerajaan yang memerintah akan dapat ditentukan mengikut lunas undang-undang dan Perlembagaan.

Dr al-Azharri Siddiq juga berkata gencatan politik perlu memandangkan negara kini sedang berjuang dengan peningkatan jumlah kes COVID-19.

“Perdana menteri perlu menumpukan perhatian kepada usaha menyelesaikan masalah negara yang timbul daripada COVID-19,” katanya.

Senada dengan Dr al-Azharri Siddiq itu, Pengarah Pusat Pengajian Perang Saraf Media dan Informasi Fakulti Komunikasi dan Pengajian Media, Universiti Teknologi Mara (UiTM) Prof Madya Datuk Dr Ismail Sualman berkata masa yang ada ketika ini harus dimanfaatkan sebaiknya termasuk melihat kepada formula baharu bagi menghadapi pandemik.

“Kalau berebut kuasa (ketika ini), tukar pentadbiran, tiada perdana menteri dan sebagainya saya nampak ia akan jadikan negara bertambah kalut, bertambah gawat yang hanya akan menyebabkan ekonomi terjejas dan pengurusan pandemik serta vaksinasi akan turut terjejas.

“Dalam tempoh ini, tolong fokuskan tujuan iaitu atasi pandemik, fokuskan perancangan untuk pastikan vaksinasi berjalan seperti biasa dan kalau boleh dilipat gandakan usaha, cari formula baharu yang boleh dibuat, janganlah diganggu dengan urusan perebutan kuasa,” katanya.

Beliau berkata kerajaan tidak seharusnya dipersalahkan dalam situasi pandemik COVID-19 kerana ia bukan hanya dihadapi negara sebaliknya merupakan krisis kesihatan dunia.

“Tak kan kerana gagal kawal pandemik COVID-19 perdana menteri kena letak jawatan… macam tu ramailah perdana menteri akan letak jawatan,” katanya. – Bernama


Malaysia hati-hati isu kerajaan Taliban

PUTRAJAYA, 23 Muharram 1443H, Rabu – Malaysia mengambil pendekatan berhati-hati mengenai pendirian negara ini terhadap kerajaan Taliban di Afghanistan, kata Menteri Luar, Datuk Saifuddin Abdullah.

Katanya, kerajaan memantau perkembangan di Afghanistan terutamanya di Kabul.

“Kami menerima laporan daripada pelbagai sektor dan kami akan membuat keputusan dalam masa terdekat.

“Buat masa ini kami masih menilai situasi di Afghanistan,” katanya pada sidang media pada hari pertamanya di kementerian, di sini, Rabu.

Taliban menawan Kabul, pada 15 Ogos sekali gus menguasai Afghanistan buat pertama kali dalam tempoh 20 tahun selepas tentera Amerika Syarikat berundur dari negara itu. Presiden Mohammad Ashraf Ghani turut bertindak meninggalkan Afghanistan.

Ditanya mengenai laporan dua rakyat Malaysia yang dipercayai terlibat dengan Daesh dan kini ditahan Taliban, Saifuddin berkata beliau sudah bercakap dengan Ketua Polis Negara Datuk Seri Acryl Sani Abdullah Sani mengenai perkara itu.

“Polis masih menunggu laporan sahih mengenai dua orang yang dilaporkan sebagai rakyat Malaysia itu.

“Bagaimanapun, memang ada dua orang lagi rakyat Malaysia yang berada di sana secara sukarela kerana mereka berkhidmat dengan dua buah organisasi kemanusiaan, jadi itu buat masa ini tiada isu,” katanya.

Mengenai pendekatan ASEAN menangani krisis di Myanmar, Saifuddin berkata Malaysia yakin bahawa duta khas ASEAN ke Myanmar Erywan Mohd Yusof mampu memainkan peranannya.

“Saya akan menemuinya secepat mungkin,” katanya, sambil menambah ia adalah kesinambungan daripada apa yang telah dilaksanakan, Datuk Seri Hishammuddin Tun Hussein.

Saifuddin berharap beberapa hasil positif dapat dicapai daripada konsensus lima perkara yang dimandatkan pemimpin ASEAN.

Mengulas mengenai isu Laut China Selatan, Saifuddin gembira dengan perkembangan berkaitan rundingan Kod Tata Laku (COC) berbanding ketika beliau menggalas tanggungjawab dalam urusan hal ehwal luar negeri sebelum ini.

“Ya sudah tentu kami ingin memastikan COC dapat dilaksanakan,” katanya.

Menjawab soalan mengenai hubungan Malaysia dengan Singapura pula, terutama berkaitan perjanjian air dan projek Kereta Api Berkelajuan Tinggi Kuala Lumpur-Singapura, Saifuddin berkata hubungan dua hala sentiasa baik.

Menurut Saifuddin hubungan dengan rakan sejawatannya, Vivian Balakrishnan, amat baik dan berharap hubungan itu dapat terus diperkukuh.

“Hubungan kami (saya dan Vivian) seperti rakan yang akrab. Jadi tiada sebarang masalah antara antara saya dan Vivian,” katanya. – Bernama


2,300 terkorban bencana banjir di Libya

DERNA, 27 Safar 1445H, Rabu – Sekurang-kurangnya 2,300 orang terbunuh dalam bencana banjir yang melanda bandar Derna di Libya, dan jumlah kematian dikhuatiri jauh lebih tinggi daripada catatan terkini.

Kemusnahan besar-besaran menghancurkan bandar pantai Mediterranean Derna – kediaman kira-kira 100,000 penduduk dan bangunan bertingkat di tebing sungai runtuh, manakala kenderaan pula lenyap dalam air yang deras.

Perkhidmatan kecemasan di bawah kerajaan yang diiktiraf antarabangsa negara bergolak itu melaporkan angka kematian awal lebih 2,300 di Derna sahaja dan memaklumkan lebih 5,000 orang masih hilang manakala kira-kira 7,000 cedera.

Tetapi pegawai dari kerajaan saingan di timur Libya berkata, ‘ribuan’ lagi terkorban dalam banjir di Derna dan jumlah kematian boleh melebihi 10,000.

Banjir berlaku akibat hujan lebat daripada Ribut Daniel, yang mendarat di Libya pada Ahad selepas melanda Greece, Bulgaria dan Turkiye sebelum ini.

Derna, 250 kilometer (150 batu) di timur Benghazi, dikelilingi bukit-bukit dan dasar sungai kering pada musim panas, tetapi telah bertukar menjadi arus deras air lumpur yang turut menghanyutkan beberapa jambatan utama.

Di timur Libya, kumpulan bantuan Majlis Pelarian Norway berkata: “Seluruh kampung dilanda banjir dan angka kematian terus meningkat.”

“Komuniti di seluruh Libya telah mengalami konflik, kemiskinan dan perpindahan selama bertahun-tahun.

“Bencana terbaru akan memburukkan lagi keadaan mereka ini. Hospital dan pusat perlindungan akan menjadi terlalu padat,” katanya.

Beberapa negara menawarkan untuk menghantar bantuan dan pasukan penyelamat segera bagi membantu negara yang dilanda perang itu. – Agensi


Saringan COVID-19 murid sekolah rendah abaikan keselamatan?

Oleh Zuhayati Yazid

BANGI, 2 Jamadilawal 1443H, Selasa – Pelaksanaan saringan bergilir COVID-19 yang dilakukan untuk murid sekolah rendah disifatkan sebagai langkah tidak selamat kerana mengetepikan isu keselamatan.

Pengerusi Pertubuhan Doktor-Doktor Islam Malaysia (Perdim) Selangor, Dr Norzaidi Zakaria berkata, saringan tidak sepatutnya dilakukan oleh guru kelas kerana bimbang prosedur sepanjang tugas berkenaan kurang tepat.

“Sebelum ini, setiap individu yang ingin melakukan saringan perlu menjalani kursus bagi mengetahui prosedur yang tepat.

“Namun kini, tugas itu diambil oleh guru yang langsung tidak didedahkan dengan latihan dan prosedur lengkap, bayangkan berlaku kes positif ketika melakukan saringan, ia akan memberi kesan kepada murid di sekolah dan menyebabkan kekalutan.

“Sepatutnya saringan itu perlu dilakukan oleh individu yang layak sahaja seperti petugas kesihatan yang memiliki latihan dan kursus,” katanya kepada Ismaweb.net, hari ini.

Beliau berpandangan, jururawat atau petugas kesihatan perlu dipanggil ke sekolah bagi mengelak situasi tidak diingini ketika proses saringan.

“Sekiranya berlaku kejadian tidak diingini semesti guru yang bertugas panik kerana tidak pernah didedahkan keadaan sedemikian,” katanya.

Beliau pada masa sama berpandangan, tugas yang dilakukan itu turut mengganggu tugas guru mengajar di kelas yang terpaksa digantikan kepada pihak lain.

Justeru, pihak kementerian Pendidikan (KPM) perlu meneliti perkara ini supaya tidak berlaku kes yang memudaratkan di kawasan sekolah, selain mengutamakan keselamatan terhadap murid-murid dalam kawasan sekolah.

Sebelum ini, KPM menetapkan pelaksanaan saringan bergilir COVID-19 untuk murid sekolah rendah perlu dijalankan pada setiap Rabu, pada hari persekolahan.

Difahamkan, kit ujian kendiri COVID-19 sudah dibekalkan ke sekolah rendah bagi memastikan ujian saringan itu dapat dilaksanakan seperti mana tatacara pelaksanaan ujian kendiri COVID-19 yang terkandung dalam Garis Panduan Pengurusan dan Pengoperasian Sekolah 3.0.


Permohonan batal warta kerajaan berhubung LTTE ditolak

KUALA LUMPUR, 29 Muharram 1442H, Khamis – Mahkamah Tinggi di sini hari ini menolak permohonan semakan kehakiman yang difailkan pemandu teksi, V. Balamurugan untuk membatalkan warta kerajaan yang menyenaraikan kumpulan Harimau Pembebasan Tamil Eelam (LTTE) sebagai pengganas.

Perkara itu dimaklumkan oleh peguam Omar Kutty Abdul Aziz yang mewakili Balamurugan selaku pemohon kepada pemberita selepas prosiding di hadapan Hakim Datuk Seri Mariana Yahya hari ini.

Omar Kutty berkata mahkamah membuat keputusan itu selepas mendapati permohonan tersebut sepatutnya difailkan dalam masa tiga bulan selepas LTTE diwartakan sebagai kumpulan militan pada 2014.

“Balamurugan juga telah lepas bebas daripada tuduhan LTTE, jadi dia sudah tiada locus standi untuk memfailkan permohonan itu. Mahkamah menolak permohonan tersebut tanpa sebarang perintah terhadap kos,” katanya.

Peguam Kanan Persekutuan Ahmad Hanir Hambali bertindak bagi pihak responden iaitu Menteri Dalam Negeri dan Kerajaan Malaysia. — LAGI

Pada 6 Februari lepas, mahkamah memberi kebenaran kepada Balamurugan untuk memulakan prosiding semakan kehakiman terhadap Menteri Dalam Negeri dan Kerajaan Malaysia.

Balamurugan, 38, memfailkan permohonan kebenaran bagi semakan kehakiman pada 8 Jan lalu, bagi memohon suatu perintah certiorari untuk membatalkan serta-merta butiran mengenai LTTE dalam Perintah Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (Pengisytiharan Entiti Ditentukan Dan Kehendak Untuk Melapor) (Pindaan) 2014 bertarikh 12 Nov 2014.

Dalam permohonan itu, Balamurugan memohon suatu pengisytiharan dan/atau deklarasi bahawa butiran mengenai LTTE dalam perintah tersebut tidak mempunyai kesan dan tidak terpakai manakala kemasukan butiran mengenai LTTE adalah batal dan tidak sah yang ia adalah ultra vires atau melangkaui Perlembagaan Persekutuan.

Pada 24 Feb lepas, Pesuruhjaya Kehakiman Mahkamah Tinggi Datuk Ahmad Shahrir Mohd Salleh melepas dan membebaskan Balamurugan daripada lima pertuduhan berkaitan LTTE selepas dimaklumkan pihak pendakwaan tidak meneruskan kes terhadap tertuduh. – Bernama


Hua Zong tiada hak campur tangan isu logo halal

BANGI, 7 Zulhijjah 1441H, Selasa – Naib Pengerusi Pertubuhan-Pertubuhan Pembela Islam (PEMBELA), Ustaz Masridzi Sat menegaskan, Gabungan Pertubuhan Cina Malaysia (Hua Zong) tiada hak untuk menghalang bangsa pribumi Melayu Islam memperbaiki serta meningkatkan ekonomi mereka.

Mengulas isu kempen tukar logo halal yang dibantah Hua Zong, Ustaz Masridzi berkata, hak pemberian logo halal adalah di bawah kuasa agensi Islam seperti Jabatan Kemajuan Islam Malaysia (Jakim) dan Majlis Agama Islam negeri.

“Jadi, bukan hak orang bukan Islam nak memandai. Bahkan selama ini banyak orang Melayu Islam yang tertipu dengan membeli produk bukan Islam melalui lesen halal yang diberikan,” katanya ketika dihubungi Ismaweb.net, hari ini.

Sehubungan itu, beliau berkata, untuk meletakkan pelbagai kategori warna logo halal itu adalah satu tindakan yang sangat baik kepada keselamatan Islam dan umatnya.

“Perbuatan kilang-kilang produk bukan muslim yang mempergunakan tulisan Jawi dan lambang Islam seperti masjid dan sebagainya jelas begitu lama menipu umat Islam dalam negara kita ini.

“Justeru, sudah sampai masa kerajaan kena perbetulkan perkara ini agar tulisan Jawi, simbol Islam tidak dipermainkan lagi oleh orang bukan Islam dalam bidang perniagaan di negara kita,” katanya.

Mengulas lanjut, Ustaz Masridzi berkata, selama ini pengusaha bukan muslim tidak pun peduli soal halal haram dalam produk-produk mereka.

“Kenapa baru sekarang Hua Zong nak bising. Apakah itu petanda ekonomi kaum mereka dah nak tumbang?

“Kepada seluruh umat Islam saya menyeru, teruskan kempen BMF dan pastikan setiap sen duit yang dikeluarkan ke arah memperkasakan produk, pengusaha dan zakat di kalangan umat Islam,” katanya.

Sebelum ini, Presiden Hua Zong, Tan Sri Goh Tian Chuan meminta kerajaan dapat mengambil berat dan menyekat kempen mengkategorikan logo halal itu.

Katanya, ia bukan sahaja tidak sesuai dengan keadaan negara dan merosakkan suasana perniagaan, tetapi turut mewujudkan halangan dan sekatan untuk produk halal Malaysia memasuki pasaran antarabangsa.

Tian Chuan berkata, perdagangan dalam pasaran halal tidak harus menjadi berunsur perkauman dan keagamaan ekstrem.


Warisan tanding 53 kerusi Parlimen seluruh negara

KOTA KINABALU, 8 Rabiulakhir 1444H, Khamis – Parti Warisan (Warisan) setakat hari ini mengesahkan untuk bertanding di 52 kerusi Parlimen seluruh negara pada Pilihan Raya Umum ke-15 (PRU15), kata Presidennya, Datuk Seri Mohd Shafie Apdal.

Beliau berkata, daripada jumlah itu Warisan bertanding di kesemua 25 kerusi Parlimen di Sabah, satu di Labuan, manakala 26 kerusi Parlimen lagi di Semenanjung.

“Bila kita nak bertanding kena pastikan boleh menang, bukan nak tanding memenuhi kehendak orang…kita nak pertimbangan (calon) selain berkebolehan, berilmu, mampu memenanginya (kerusi ditandingi), kita mahu calon ini ada jiwa dia.

“Persoalan sama ada 52 kerusi (Parlimen ditandingi) kita yakin Sarawak dan Sabah satu blok penting, semua ahli Parlimen pertahan hak kita terutama MA63 (Perjanjian Malaysia 1963) jangan hanya janji,” katanya pada sidang media selepas Pengumuman dan Penyampaian Watikah Calon PRU15 Warisan di sini hari ini.

Beliau berkata, Warisan sedang meneliti beberapa kerusi Parlimen lagi di Semenanjung untuk ditandingi dan tidak menolak menambah bilangan itu sekiranya mendapat maklum balas positif pengundi serta mempunyai calon mampu menang di kawasan berkenaan. – Bernama


11 loji ayam di Thailand, China masih sah status lulus eksport

KUALA LUMPUR, 11 Jamadilawal 1443H, Khamis – Jabatan Perkhidmatan Veterinar (JPV) dan Jabatan Kemajuan Islam Malaysia (Jakim) mengesahkan status kelulusan sembilan loji ayam di Thailand dan dua di China yang tersenarai dalam laman sesawang JPV, masih sah untuk mengeksport ke negara ini.

JPV dan Jakim dalam satu kenyataan media memaklumkan kelulusan pelanjutan status eksport berkenaan telah disahkan dalam Mesyuarat Jawatankuasa Teknikal Pengiktirafan Abatoir dan Loji Pemprosesan Luar Negara (JTPALLN) pada 29 Mei lepas.

Jawatankuasa berkenaan dianggotai pegawai JPV, Jakim, Jabatan Perkhidmatan Kuarantin dan Pemeriksaan Malaysia (MAQIS) dan Kementerian Pertanian dan Industri Makanan (MAFI).

“Badan pengesahan halal luar negara yang diiktiraf oleh Jakim telah ditugaskan khusus bagi memantau dan menyelia loji di kedua-dua negara berkenaan.

“Dua badan berkenaan ialah ‘The Central Islamic Council of Thailand (CICOT)’ dan ‘Shandong Halal Certification Service (SHC)’,” menurut kenyataan itu hari ini.

Menurut kenyataan media itu, tempoh sah pengiktirafan Jakim ke atas CICOT bermula 6 September lepas hingga 31 Disember 2023, manakala bagi SHC pula bermula 23 Jan lepas hingga 23 Januari 2022.

Turut mengulas tempoh pengikitirafan SHC yang akan tamat pada 23 Januari depan, Jakim berkata “remote audit” atau audit secara jarak jauh telah dilaksanakan kepada badan-badan terlibat bagi proses pembaharuan pengiktirafan pada 5 hingga 20 April lepas.

“Pada 17 Jun lepas, Mesyuarat Jawatankuasa Pengesahan Pengiktirafan Halal Luar Negara, Jakim telah meluluskan pembaharuan pengikitirafan kepada SHC bermula 24 Januari 2022 hingga 31 Disember 2023 dan sijil baharu akan dikeluarkan selepas tempoh sedia ada tamat,” menurut kenyataan itu.

Kenyataan itu dikeluarkan susulan video tular di media sosial melibatkan seorang penceramah bebas yang mendakwa loji ayam dari Thailand dan China yang mengeksport produk ayam ke Malaysia telah tamat tempoh dan tidak halal. – Bernama


Jaga kesihatan mental, pesan KP Kesihatan

KUALA LUMPUR, 22 Safar 1442H, Sabtu – Semua rakyat Malaysia perlu bersama-sama memperkasakan diri dengan penjagaan kesihatan mental dan menangani stigma terhadap penyakit mental, kata Ketua Pengarah Kesihatan Tan Sri Dr Noor Hisham Abdullah.

Beliau berkata kesihatan mental setiap orang boleh terkesan dengan pelbagai cara terutama dalam keadaan negara yang sedang bergelut mendepani cabaran pandemik COVID-19.

Justeru itu, katanya amat penting untuk masyarakat mempunyai pengetahuan bagi mengenal pasti gejala awal masalah kesihatan mental dan kemurungan agar bantuan dapat diberikan melalui program ‘Let’s TALK Minda Sihat’ Kementerian Kesihatan Malaysia (KKM).

“Mulakan dengan bercakap dengan seseorang yang dipercayai iaitu T- Tell someone you trust about your problem (kongsi masalah dengan orang yang dipercayai); A- Ask for Help (Minta Bantuan); L- Listen without judgment (Dengar tanpa menghukum atau menghakimi) dan K- Know where to seek help (Tahu di mana untuk dapatkan bantuan).

“Jangan menstigmakan penyakit ini sebaliknya kita perlu membantu orang yang kita sayang atau orang sekeliling untuk tampil mendapatkan bantuan bagi permasalahan yang dihadapi,” katanya sempena Hari Kesihatan Mental Sedunia yang disambut pada 10 Okt setiap tahun.

Beliau berkata KKM turut menyediakan Perkhidmatan Kesihatan Mental Dan Sokongan Psikososial (MHPSS) dan talian sokongan bagi membantu masyarakat termasuk petugas barisan hadapan yang memerlukan perkhidmatan bantuan awal psikologi.

Selain itu, beliau berkata KKM akan terus bekerjasama dengan agensi lain seperti Persatuan Bantuan Perubatan Malaysia (MERCY), KSK- Care JAKIM, Talian KASIH dan pertubuhan bukan kerajaan (NGO) lain dalam memastikan perkhidmatan sokongan psikososial yang bersepadu. – Bernama


Syria henti penerbangan selepas serangan rejim pengganas Israel

DAMSYIK, 11 Zulkaedah 1443H, Sabtu – Syria menghentikan penerbangan ke dan dari Lapangan Terbang Antarabangsa Damsyik, selepas serangan udara rejim pengganas Israel merosakkan landasan, menurut sumber.

Kementerian Pengangkutan berkata, penggantungan penerbangan masuk dan keluar disebabkan gangguan teknikal, tetapi seorang pekerja lapangan terbang memberitahu AFP bahawa serangan subuh oleh Israel telah menjejaskan kemudahan itu.

“Kami terpaksa menangguhkan semua penerbangan selama sekurang-kurangnya 48 jam dan beberapa penerbangan telah ditukar laluan melalui lapangan terbang Aleppo,” kata pekerja lapangan terbang dengan syarat tidak mahu namanya disiarkan kerana tidak diberi kuasa untuk bercakap mengenai isu itu.

Seorang pegawai di sebuah syarikat penerbangan Arab dengab syarat yang sama berkata, landasan lapangan terbang telah diserang ketika serangan Israel – perkembangan yang juga dilaporkan oleh akhbar pro-kerajaan al-Watan.

Media kerajaan Syria telah melaporkan serangan Israel di selatan Damsyik, dengan mendakwa, satu peluru berpandu dilepaskan dari Bukit Golan yang diduduki pada sekitar 4.20 pagi (0120 GMT).

Pertahanan udara Syria memintas kebanyakan peluru berpandu, tetapi peluru yang mencapai sasaran menyebabkan sekurang-kurangnya seorang orang awam cedera.

Bahkan ia turut menyebabkan kerosakan harta benda, kata agensi berita rasmi SANA. – Agensi


Hagia Sophia: Lakaran sejarah baharu bangsa Islam Turki

ORANG Islam bergembira hari ini dengan perkembangan terkini yang berlaku di Turki. 15 Julai 2020, secara rasmi Aya Sophia akan berfungsi kembali sebagai masjid, menerima jemaah bersolat di dalamnya. Berakhirlah statusnya sebagai muzium.

Pembukaan Istanbul 1453 adalah kemuncak kepada kebangkitan bangsa Islam Turki, satu rumpun yang amat banyak jasanya kepada umat Islam. Rumpun ini merangkumi banyak negata dunia sekarang (sebahagian Russia, Turkistan, wilayah Xinjiang, Uzbekistan dan lain-lain).

Bangsa ini adalah tulang belakang kepada kerajaan Abbasiah di zaman kelemahannya. Mereka adalah pegawai-pegawai kerajaan Abbasiah di zaman al-Makmun dan seterusnya selama hampir 80 tahun.

Mereka menubuhkan kerajaan Tolun dan Mamluk di Mesir, kerajaan Saljuk, kerajaan Khawarizmiah di Turkistan dan kerajaan Ikhsidiah. Membantu kerajaan Abbasiah menghadapi Tatar dan serangan Salib selama hampir dua kurun setengah.

Kemudian mereka membentuk kerajaan Osmaniah yang merupakan kerajaan Islam paling besar dan paling panjang dalam sejarah Islam;

– Bermula 1299 M dan berakhir pada 1924 M

– Keluasan tanah Islam di bawah naungannya seluas 23 juta km persegi meliputi lebih dari 30 buah negara.

Bangsa ini sekali lagi melakar sejarah hari ini dengan pengembalian status masjid kepada Aya Sophia.

Dan sebelumnya mereka telah pun mengisytiharkan visi Turki untuk kembali kepada kerajaan besar Osmaniah dan Saljuk melalui:

– Visi 2053 (sempena pembukaan Istanbul oleh kerajaan Osmaniah di bawah Sultan Muhammad Al-Fateh pada 1453);

– Visi 2071 (sempena memperingati kemenangan kerajaan Saljuk di bawah Alp Arsalan di dalam peperangan besar Manzikert menentang Byzantine pada 1071).

Moga bangsa bertuah Melayu Islam di nusantara dapat mencontohinya dan sama-sama melakar sesuatu buat umat Islam.

Ustaz Muhammad Fauzi Asmuni
Timbalan Presiden ISMA

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


896 AEFI berkaitan dos penggalak diterima, 42 serius

KUALA LUMPUR, 17 Jamadilakhir 1443H, Khamis – Sebanyak 896 daripada 24,286 laporan kesan advers susulan imunisasi (AEFI) berkaitan dos penggalak diterima setakat 15 Januari lepas.

Ketua Pengarah Kesihatan Tan Sri Dr Noor Hisham Abdullah berkata daripada 896 AEFI itu, sebanyak 42 kes menerima kesan sampingan yang serius manakala baki mengalami kesan sampingan minimum.

“Kalau dilihat jumlah dilaporkan itu, 0.4 untuk setiap 1,000 dos diberikan, bagi dos penggalak adalah 0.1 untuk 1,000 dos diberikan manakala kesan sampingan teruk ialah 0.05 bagi 1,000 dos diberikan,” katanya pada sidang media di Bangunan Parlimen, di sini hari ini.

Turut hadir, Menteri Kesihatan Khairy Jamaluddin dan Timbalan Menteri Kesihatan Datuk Dr Noor Azmi Ghazali.

Dalam pada itu, Dr Noor Hisham berkata sebanyak 9.2 juta dos penggalak telah diberikan kepada penerima hingga 15 Januari lepas.

Mengenai laporan miokarditis dalam kalangan kanak-kanak, beliau berkata hanya satu hingga tiga kes bagi setiap 100,000 kanak-kanak mendapat kesan miokarditis hasil vaksinasi, namun akan menjadi 36 kali ganda lebih tinggi untuk mendapat miokarditis sekiranya tidak divaksin.

Berhubung perkembangan terkini AEFI melibatkan banduan Penjara Kajang, Dr Noor Hisham berkata 13 daripada 18 laporan yang diterima telah selesai disiasat dan dibentangkan dalam mesyuarat Jawatankuasa Farmakovigilan Khas Vaksin COVID-19 (JFK) pada 12 Jan lepas.

“Lima laporan lagi termasuk yang melibatkan kematian masih dalam siasatan…sementara hasil penilaian JFK berdasarkan laporan siasatan diterima, 10 daripada kes tersebut (selesai disiasat) dikenal pasti bukan disebabkan vaksin yang diterima banduan.

“Bagi tiga laporan lagi, kesan advers hanya berkemungkinan berlaku disebabkan oleh vaksin yang diambil,” katanya.

Sementara itu, Khairy berkata setiap laporan AEFI melalui proses terperinci bagi membolehkan Kementerian Kesihatan (KKM) menjalankan siasatan termasuk bedah siasat dan pandangan klinikal sebelum mengesahkan sama ada kes disebabkan vaksin atau sebaliknya.

Ditanya mengenai kebimbangan masyarakat berhubung dos penggalak yang dikaitkan dengan beberapa berita kematian yang tular dalam media sosial, Khairy berkata KKM akan mengeluarkan semua data AEFI berkaitan dos penggalak.

Sambil menyatakan sebahagian besar berita yang tular tiada kaitan dengan vaksinasi, beliau berkata KKM akan menjalankan siasatan rapi terutamanya membabitkan kes kematian. – Bernama


Apa tindakan majikan pastikan keselamatan pekerja terjaga?

BANGI, 15 Syawal 1442H, Khamis – Apakah tindakan majikan bagi memastikan keselamatan pekerja terjaga?

Demikian persoalan dibangkitkan Ahli Jawatankuasa (AJK) Pengamal Perubatan dan Kesihatan Muslim Malaysia (I-Medik), Dr Ihsanuddin Abbas susulan keputusan kerajaan tidak melaksanakan Perintah Kawalan Pergerakan (PKP) berskala penuh di seluruh negara.

Menerusi catatan di Facebook, Dr Ihsanuddin menegaskan bahawa tanggungjawab majikan memastikan keselamatan dan kesihatan pekerja di tempat kerja terjaga.

Justeru beliau mempersoalkan sama ada kilang-kilang dan tapak bina kini masih lagi selamat dari risiko jangkitan.

“Apakah tindakan majikan bagi memastikan keselamatan pekerja terjaga?

“Berapa ribu lagi akan terkena jangkitan dan kuarantin barulah syarikat-syarikat akan diperiksa siasat kepatuhan mereka kepada SOP?,” soalnya

Semalam, Malaysia merekodkan kes baru sebanyak 7,478 menjadikan kes keseluruhan COVID-19 meningkat sebanyak 533,367.

Selangor kekal mencatat kes harian tertinggi sebanyak 2,455 disusuli Kuala Lumpur (760), Sarawak (640) Johor (587) dan Kelantan (547).


Ikut jejak negara Teluk, Mesir buka semula ruang udara kepada Qatar

KAHERAH, 29 Jamadilawal 1442H, Rabu – Mesir membuka semula ruang udara untuk penerbangan Qatar semalam dan membenarkan penyambungan semula lalu lintas udara antara kedua negara sebagai sebahagian pencairan hubungan dengan negara Teluk, kata para pegawai.

Keputusan itu berikutan langkah Arab Saudi, Emiriah Arab Bersatu (UAE), Bahrain dan Mesir mengakhiri boikot yang mana mereka memutuskan hubungan diplomatik, perdagangan dan perjalanan dengan Qatar pada 2017.

Penarikan larangan itu membolehkan penerbangan Qatar melintasi ruang udara Mesir dan syarikat penerbangan nasional dari kedua negara bagi menyerahkan jadual operasi penerbangan untuk persetujuan, lapor akhbar negara, Al-Ahram.

EgyptAir merancang untuk menjalankan penerbangan harian ke dan dari Doha, kata kementerian penerbangan dalam satu kenyataan.

“Penerbangan tambahan dapat ditambahkan jika ada permintaan yang cukup,” katanya.

Pengerusi EgyptAir memberitahu TV tempatan bahawa syarikat penerbangan itu dijangka meneruskan penerbangan ke Qatar mulai 18 Januari.

Sebagai tambahan penerbangan harian dari Kaherah, empat penerbangan seminggu akan dikendalikan dari Alexandria ke Doha, katanya.

Qatar Airways dijangka memulakan penerbangan antara Doha dan Mesir pada Jumaat, sementara menunggu persetujuan, kata sumber di lapangan terbang Kaherah.

Pengangkutan barang antara kedua-dua negara juga mungkin berlaku berdasarkan perjanjian yang akan diaktifkan, kata sumber penerbangan.

Mesir dan sekutunya – negara Teluk – mengenakan embargo ke atas Qatar atas tuduhan menyokong keganasan – tuduhan yang ditolak Doha.

Negara itu menyatakan sokongannya untuk perdamaian serantau pada sidang kemuncak di Arab Saudi minggu lalu, tetapi telah berhenti mengesahkan langkah konkrit untuk mengakhiri boikot.

Arab Saudi, UAE dan Bahrain telah mengumumkan pembukaan semula ruang udara mereka ke Qatar. – Agensi


Turki sedia sambung semula pengeluaran visa kepada penduduk Afghanistan

ANKARA, 8 Rejab 1443H, Khamis – Turki bersedia untuk menyambung semula pemberian visa kepada Afghanistan terutama penduduk di Kabul dan wilayah Balkh, utara negara itu, tidak lama lagi.

Menteri Luar Turki, Mevlut Cavusoglu menerusi kenyataan berkata, keputusan itu dibuat selepas mengadakan perbincangan dengan pemangku Menteri Luar Afghanistan, Amir Khan Motaqi.

“Kita telah mengadakan perbincangan melalui panggilan telefon dan membuat keputusan untuk menyambung semula pemberian visa kepada penduduk Afghanistan, tidak lama lagi.

“Keadaan tersebut bakal memberi banyak manfaat khususnya kepada penduduk di sana,” katanya.

Sejak Taliban mengambil alih pentadbiran Afghanistan pada Ogos tahun lalu, ribuan penduduk melarikan diri bagi mencari kehidupan sempurna termasuk melarikan diri ke Turki, Iran dan beberapa negara-negara berdekatan.

Turki sebelum ini mendakwa menerima lima juta pelarian ke negaranya dan merancang untuk menambah 64 kilometer tembok sempadan bagi mengelak negaranya dicerobohi.

Menerusi perbualan berkenaan, Mevlut turut memberitahu, Turki akan menghantar 500 hingga 700 tan bantuan kemanusiaan kepada Afghanistan.

Katanya, kesemua bantuan tersebut yang terdiri daripada bantuan makanan dan perubatan serta keperluan akan tiba ke negara itu hujung bulan ini.

Dua hari sebelum ini, Afghanistan menerima 750 tan bantuan makanan di wilayah Herat dari Turki khusus buat mereka yang berdepan ancaman penyakit, kesan kelaparan melampau dan krisis kemanusiaan yang dihadapi penduduk di negera berkenaan. – Agensi


UMNO angkuh dan gagal rasai denyutan nadi rakyat

BANGI, 14 Rabiulawal 1444H, Selasa – Perikatan Nasional (PN) mendakwa, ada parti politik yang tidak mahu melihat peratusan keluar mengundi tinggi pada Pilihan Raya Umum ke-15 (PRU15).

Tanpa menyebut secara jelas mengenai parti itu, Ketua Penerangan PN, Datuk Seri Mohamed Azmin Ali berkata, ini kerana peratusan keluar mengundi yang rendah hanya akan memberi lebih peluang kepada parti berkenaan untuk memenangi PRU15.

Katanya, inilah wajah sebenar mengapa PRU15 diadakan dalam musim hujan lebat dan kemungkinan banjir besar.

“Bagaimanapun PN tidak gentar dengan kedegilan dan keangkuhan UMNO.

“PN akan menyertai pilihan raya dengan tekad untuk meneruskan agenda prihatin rakyat serta mengangkat martabat umat dan negara.

“PN siap siaga untuk menyertai PRU15 dengan semangat yang tinggi bagi menyelamatkan negara dan rakyat Malaysia,” katanya dalam satu kenyataan pada Selasa.

Dalam pada itu, Azmin mendakwa, perkembangan politik semasa menggambarkan bahawa UMNO gagal merasai denyutan nadi rakyat.

Dakwanya, parti itu juga gagal bersama rakyat dalam situasi pemulihan ekonomi serta keadaan cuaca yang amat mencabar.

Bahkan, beliau menyifatkan, pembentangan Bajet 2023 pada 7 Oktober lalu hanya sia-sia apabila Parlimen dibubarkan sebelum ia diluluskan.

“Pembentangan Belanjawan 2023 adalah sia-sia, membazir sumber tenaga dan masa anggota perkhidmatan awam yang telah berhempas pulas mengerah fikrah dan tenaga bagi menyediakan belanjawan.

“Keutamaan kita seharusnya ditumpukan untuk membantu rakyat mengharungi cabaran semasa dan memulakan kehidupan yang lebih terjamin,” katanya.


Pendatang haram Israel makin ganas serang 125 warga Palestin hingga parah

NABLUS, 19 Jamadilawal 1443H, Jumaat – Sekurang-kurangnya 125 rakyat Palestin cedera dalam pertempuran dengan pasukan pengganas Israel di Nablus semalam, selepas ratusan penjajah – yang dilindungi tentera – cuba menceroboh dan menyerang kampung itu.

Bulan Sabit Merah Palestin (PRC) memberitahu, 42 rakyat Palestin, termasuk seorang wartawan cedera selepas ditembak dengan peluru keluli bersalut getah, manakala 83 yang lain alami sesak nafas akibat terhidu gas pemedih mata yang dilepaskan tentera Israel.

PRC berkata, seorang gadis Palestin turut dirawat kerana terkejut diserang sekumpulan penjajah haram Israel yang secara ganas menyerang rumah keluarganya di pinggir kampung itu.

Dua kenderaan ambulans turut dilemparkan bom tangan dan diserang dengan tong gas pemedih mata oleh pasukan tentera Israel.

Difahamkan, pintu masuk ke kampung itu telah ditutup dengan timbunan tanah oleh tentera penjajah sejak semalam untuk membenarkan akses pendatang haram Israel ke tapak berhampiran Homesh – penempatan Israel sebelum 2005 yang didesak oleh peneroka ultra-Ortodoks kepada kerajaan Tel Aviv.

Puluhan bas dipenuhi pendatang haram Israel dilihat di Repute 60 bersebelahan kampung itu semalam, ketika peneroka sengaja melalui jalan utama Jenin-Nablus dan menyekat serta menyerang akses kenderaan Palestin.

Serangan keganasan dan vandalisme oleh pendatang haram Israel adalah perkara biasa sepanjang tahun, namun perbuatan itu dilaporkan semakin meningkat sepanjang minggu lalu di seluruh Tebing Barat, terutama wilayah Nablus.- Agensi         `


Varian baharu Deltacron pula dikesan?

CYPRUS, 7 Jamadilakhir 1443H, Isnin – Belum reda dunia berdepan varian Omicron, muncul pula satu lagi strain baharu COVID-19 yang dikenali sebagai ‘Deltacron’ yang didakwa ditemukan di Cyprus.

Menurut Profesor Sains Biologi Universiti Cyprus, Leondis Kostrikis, strain baharu itu muncul hasil gabungan daripada varian Delta dan Omicron.

Penemuan itu dinamakan sebagai ‘Deltacron’ kerana mengenal pasti tanda genetik seperti Omicron dalam genom Delta, katanya.

“Pada masa ini terdapat jangkitan antara Omicron dan Delta dan kami mendapati strain ini merupakan gabungan kedua-dua varian,” dakwanya dalam temu bual di Sigma TV.

Kostrikis mendakwa, beliau bersama pasukannya telah mengenal pasti 25 kes dan analisis statistik menunjukkan bahawa kekerapan relatif gabungan jangkitan adalah lebih tinggi dalam kalangan pesakit yang dimasukkan ke hospital akibat COVID-19 berbanding pesakit tidak dirawat di hospital.

Jujukan 25 kes Deltacron itu telah dihantar ke GISAID – pangkalan data antarabangsa yang menjejaki perubahan dalam virus – pada 7 Januari lalu.

“Kita akan lihat jika strain ini lebih patalogi atau lebih menular atau akan mengatasi Delta dan Omicron. Namun, kita jangka strain ini akan menggantikan Omicron sebagai varian yang mudah merebak,” katanya. – Agensi


Semua diminta akur, jangan lagi polemik isu tulisan Jawi

Oleh Fazleen Safina

BANGI, 23 Rabiulaakhir 1442H, Rabu – Semua pihak khususnya Sekolah Jenis Kebangsaan Cina (SJKC) dan Sekolah Jenis Kebangsaan Tamil (SJKT) perlu akur dengan keputusaan Kementerian Pendidikan Malaysia (KPM) yang meneruskan pembelajaran tulisan Jawi pada tahun hadapan.

Presiden Ikatan Guru-Guru Muslim Malaysia (iGuru), Ustaz Mohd Azizee Hasan menegaskan, bahawa pelaksanaan tulisan itu bukan satu proses Islamisasi sebaliknya ia adalah pembelajaran tulisan asal bahasa Melayu.

Disamping itu katanya, pelaksanaan membolehkan seni khat yang juga elemen tulisan Jawi dapat diperkenalkan secara lebih meluas.

“Langkah ini dapat menyemai semangat patriotism dan mengekalkan identiti negara seperti yang terdapat dalam Jata Negara, Rukun Negara dan wang kertas.

“Oleh itu, mana-mana pihak digesa untuk tidak lagi mempolemik atau mempolitikkan isu ini,” katanya seperti dihubungi Ismaweb.net, hari ini.

Terdahulu, pengajaran dan pembelajaran tulisan Jawi dalam mata pelajaran Bahasa Melayu di SJK dan Sekolah Kebangsaan (SK) pada 2021 diteruskan.

Perkara itu dimaklumkan Timbalan Menteri Pendidikan, Muslimin Yahaya berdasarkan keputusan Jemaah Menteri pada 14 Ogos tahun lalu yang memutuskan supaya pengenalan tulisan Jawi tetap diteruskan di SJK dan SK.

“Inilah keputusan dibuat Jemaah Menteri dan pada dasarnya kita mengikut arahan diputuskan oleh Jemaah Menteri.

“Elemen pengukuhan Jawi dalam kalangan murid dilaksanakan melalui aktiviti pengayaan seperti membina modul pemulihan Jawi dengan lebih mudah dan menarik untuk murid yang kurang menguasai Jawi,” katanya


Agak terlalu lewat nak kembalikan tanah milik orang Melayu

BANGI, 24 Zulkaedah 1444H, Selasa – Orang Melayu menjual tanah miliknya kepada bangsa asing sehingga menyebabkan banyak negeri-negeri yang dahulunya dikenali sebagai Tanah Melayu sudah menjadi kepunyaan kaum lain, kata Tun Dr Mahathir Mohamad.

“Menjual tanah menjadi punca pendapatan orang Melayu. Tanah, jika tidak dijual akan kekal selama-lamanya. Tetapi jika dijual, duit yang didapati tidak kekal. Duit akan habis apabila dibelanja.

“Jadi apabila tanah dijual dan duit yang didapati habis dibelanja, penjual tanah akan jadi lebih miskin. Tidak ada yang boleh dijual selain dari tenaga yang ada di tubuh badan,” katanya dalam kenyatan di Facebook.

Bekas Pengerusi Parti Pejuang Tanah Air (Pejuang) itu berkata, apabila tanah dijual dan duit yang didapati habis dibelanja, penjual tanah yang terdiri daripada golongan orang Melayu akan menjadi lebih miskin.

“Pilihan yang ada pada orang yang miskin ialah dengan menjual tenaga sebagai pekerja buruh atau menjadi pengemis yang meminta-minta.

“Tak perlulah dijelas apa nasib pengemis. Agak terlalu lewat untuk mengembalikan tanah yang dahulu dimiliki oleh orang Melayu,” katanya.

Mengulas lanjut beliau berkata, kaum-kaum asing berjaya menguasai ekonomi dan kekayaan walaupun tanpa kuasa politik di Tanah Melayu ketika era penjajahan British.

Katanya, pendatang yang menjadi kaya banyak membeli tanah kerana tiada sebarang sekatan untuk pemilikan tanah di Tanah Melayu.

Selain itu, Tun Mahathir turut berkongsi kronologi Tanah Melayu yang kehilangan tanah bermula dari Patani, Singgora, Menara dan Yala ketika zaman penjajahan British serta Kepulauan Riau akibat penjajah Belanda di Indonesia sehingga pemisahan Singapura.

“Sekarang Tanah Melayu sudah jadi amat kecil. Ia terhad kepada semenanjung ini sahaja. Negeri-negeri yang masih ada ialah Perlis, Kedah, Perak, Kelantan, Terengganu, Selangor, Negeri Sembilan Pahang dan Johor.

“Wilayah yang dahulu ditakluk oleh British iaitu Melaka dan Pulau Pinang kembali menjadi sebahagian dari Tanah Melayu.

“Ini sahajalah yang tinggal sebagai Tanah Melayu sekarang. Tetapi walaupun masih dikenali sebagai Tanah Melayu, sebenarnya tidak banyak lagi tanah Melayu yang dimiliki oleh orang Melayu,” katanya.


UMNO bincang kekal atau tarik sokongan dari PN malam ini?

KUALA LUMPUR, 26 Zulkaedah 1442H, Rabu – UMNO dijangka membincangkan keputusan sama ada menarik balik sokongan atau tetap bersama kerajaan Perikatan Nasional (PN) pada mesyuarat majlis tertinggi pada malam ini.

The Star melaporkan, menurut sumber yang enggan disebutkan namanya, mesyuarat itu akan menyentuh beberapa isu termasuk arahan parti.

“Saya percaya isu sama ada UMNO akan terus bersama atau tarik sokongan akan dibincangkan dalam mesyuarat malam ini,” katanya.

Mesyuarat itu menyusuli ultimatum 14 hari yang dikeluarkan oleh Presiden Datuk Seri Dr Ahmad Zahid Hamidi pada sidang Parlimen sebelum ini, yang mana mendesak kerajaan supaya menghormati titah Yang di-Pertuan Agong dan raja-raja pemerintah dan memanggil sidang Parlimen dalam tempoh 14 hari.

Dipercayai bahawa mesyuarat majlis tertinggi akan dilakukan secara dalam talian bermula jam 8.30 malam.

Sumber parti lain mengatakan bahawa semua pandangan ahli majlis tertinggi akan dipertimbangkan kerana sebarang keputusan akan memberi implikasi besar kepada parti.

Dilaporkan bahawa beberapa Ahli Parlimen Barisan Nasional (BN) telah memberitahu Ahmad Zahid dan bekas Perdana Menteri, Datuk Seri Najib Razak bahawa meninggalkan kerajaan PN bukan lagi pilihan yang ada.

Kedua-dua pemimpin itu diberitahu mengenai pandangan ini dalam pertemuan pada hari Isnin (5 Julai), malam yang dihadiri oleh lebih daripada dua pertiga Ahli Parlimen BN, kata sumber.


Perang Ukraine-Russia: India haramkan eksport gandum serta-merta

NEW DELHI, 14 Syawal 1443H, Ahad – India telah mengharamkan eksport gandum ke luar negara berkuat kuasa serta-merta sebagai mengelak risiko keselamatan makanan berikutan kesan peperangan di Ukraine.

Notis yang dikeluarkan Direktorat Pedagangan Luar memaklumkan, kenaikan harga gandum global mengancam keselamatan makanan di negara tersebut dan beberapa negara jiran.

Matlamat utama kini adalah untuk mengawal kenaikan harga domestik gandum berikutan harga global meningkat sehingga 40 peratus sejak awal tahun ini.

Sebelum berlaku peperangan Ukraine, Russia menyumbang satu pertiga daripada eksport gandum dan barli dunia.

Dalam masa sama, penuaian gandum di India mengalami gelombang haba sekali gus menyebabkan pengeluaran terbantut.

Walaupun India merupakan pengeluar gandum kedua terbesar di dunia namun rakyat menggunakan gandum untuk kegunaan sendiri.

Selain masalah cuaca yang menjejaskan hasil tuaian, India juga memerlukan bekalan untuk kegunaan domestik selepas diagihkan secara percuma kepada rakyat ketika pandemik COVID-19, baru-baru ini.

Justeru bagi mengimbangi bekalan dan permintaan, kerajaan memerlukan kira-kira 25 juta tan gandum setiap tahun untuk program kebajikan yang diberikan kepada lebih 80 juta penduduk. – Agensi


Peranan Tun M sebagai penasihat SG4 tak ganggu urusan politik

BANGI, 4 Rabiulawal 1445H, Rabu – Pelantikan bekas Perdana Menteri, Tun Dr Mahathir Mohamad sebagai penasihat tidak rasmi kepada empat kerajaan negeri ditadbir oleh PAS atau ‘State-Goverment 4′(SG4) tidak akan menjejaskan kedudukan pihak lain terutama dalam politik.

Felo Kanan Akademi Penyelidikan Strategik Nusantara, Dr Azmi Hassan berkata, peranan pemimin berusia 98 tahun itu langsung tidak menganggu tugas Tan Sri Muhyiddin Yassin sebagai Pengerusi Perikatan Nasional (PN) kerana hanya melibatkan penasihat ekonomi semata-mata.

“Peranan Tun Dr Mahathir sebagai penasihat juga akan membantu menghapuskan stigma negatif yang sering dikaitkan dengan negeri ditadbir PAS.

“Saya percaya PAS mahu menggunakan bekas perdana menteri itu untuk mengukuhkan kepercayaan terhadap kerajaan negeri Perlis, Kedah, Kelantan dan Terengganu,” katanya seperti dipetik portal tempatan, hari ini.

Mengulas lanjut, Azmi berpandangan pelantikan bekas Ahli Parlimen Langkawi ini juga adalah sama dengan peranan dimainkan Perdana Menteri, Datuk Seri Anwar Ibrahim dalam kerajaan negeri Selangor sebelum ini.

Jelasnya, ketokohan Dr Mahathir yang dikenali dunia sewajarnya diberikan tempat untuk memberi nasihat dan pandangan berikutan beliau mempunyai pengalaman luas bukan sahaja dalam membentuk atau merangka polisi ekonomi negeri yang ampuh, tetapi juga dalam menganalisis senario politik dunia yang semakin kompleks.

“Dr Mahathir sebagai bekas Perdana Menteri mempunyai pengalaman meluas, pengaruh dan pengetahuannya amat penting, dari segi menyebarkan persepsi bahawa empat negeri itu menuju ke arah masa depan lebih baik,” katanya.

Minggu lalu, Menteri Besar Terengganu, Datuk Seri Ahmad Samsuri Mokhtar berkata empat negeri di bawah pentadbiran PN dalam proses membentuk kumpulan empat negeri dengan melantik Dr Mahathir sebagai penasihat tidak rasmi.

Samsuri berkata, Dr Mahathir akan memainkan peranan tidak rasmi, antaranya dalam aspek tadbir urus dan hubungan dengan pelabur luar.

Ekoran itu, pelbagai pihak tampil memberi pandangan berhubung pelantikan Dr Mahathir oleh empat negeri berkenaan.


BERJASA sedia bincang dengan parti lain hala tuju GTA

BANGI, 22 Syawal 1444H, Sabtu – Parti BERJASA bersedia untuk berbincang bersama komponen parti-parti Gerakan Tanah Air (GTA) yang lain termasuk Jawatankuasa Gagasan Bangsa bagi menentukan kepimpinan baharu dan hala tuju perjuangan selepas ini.

Keputusan itu dibuat susulan tindakan Tun Dr Mahathir Mohamad yang mengumumkan tidak lagi bersama GTA kerana ingin memfokuskan kepada Proklamasi Orang Melayu.

Bekas Pengerusi Penaja GTA itu memaklumkan, sekiranya beliau bergerak atas landasan parti politik, ada orang Melayu yang lain tidak begitu selesa untuk menyokong proklamasi tersebut.

Menerima keputusan itu, Ketua Penerangan BERJASA, Mohd Hamdan Mohd Sharif berkata, pihaknya mengambil maklum kenyataan Tun Mahathir untuk tidak lagi bersama GTA selepas dilaporkan media arus perdana.

BERJASA menganggap tindakan Tun Dr Mahathir sebagai keputusan peribadi beliau kerana perkara ini tidak dibincangkan di dalam mana-mana mesyuarat dan dibuat secara bersendirian tanpa melibatkan pimpinan GTA yang lain.

Atas dasar itu, katanya, perjuangan GTA tetap akan diteruskan walau apa sahaja keputusan bekas Perdana Menteri itu.

“Perjuangan GTA demi Tanah Air yang tercinta yang telah dipersetujui dan diangkat bersama sejak penubuhannya.

“Ia tetap akan diteruskan BERJASA dan pihak-pihak di dalam GTA, walau apa pun keputusan Tun Mahathir,” katanya dalam satu kenyataan, hari ini.

GTA ditubuhkan sebelum PRU15 membabitkan kerjasama empat parti komponen utama iaitur Pejuang, BERJASA, Parti Bumiputera Perkasa Malaysia (Putra) dan Parti Ikatan India Muslim Nasional (IMAN).

Bagaimanapun, pada Januari lalu, Pejuang mengumumkan menarik diri daripada GTA, bagi memberikan tumpuan kepada usaha pengkuhan parti sebelum memberi nilai tambah kepada mana-mana gabungan.

Pada Februari, Dr Mahathir pula mengumumkan untuk keluar dari Pejuang bersama 12 lagi ahli lain dan menyertai Putra, susulan kecewa dengan tindakan partinya itu memutuskan hubungan dengan GTA.


Ubat-ubatan tidak berdaftar bernilai RM14 juta dirampas

GEORGE TOWN, 13 Jamadilawal 1442H, Isnin – Polis Pulau Pinang menumpaskan sindiket memproses ubat-ubatan tidak berdaftar selepas menahan dua beradik lelaki dan sepasang suami isteri serta merampas pelbagai jenis ubat bernilai RM14 juta dalam dua serbuan di Bukit Mertajam dan Butterworth, dekat sini pada Khamis lalu.

Ketua Polis Pulau Pinang, Datuk Sahabudin Abd Manan berkata, operasi khas antara Jabatan Siasatan Jenayah Narkotik (JSJN), Jabatan Kesihatan Negeri Pulau Pinang (JKNPP) dan Jabatan Kimia Malaysia (JKM) Pulau Pinang menjalankan serbuan pertama di sebuah kilang di Taman Perindustrian Machang Indah, Bukit Mertajam pada 10 pagi.

“Dalam serbuan itu, polis menahan tiga individu tempatan termasuk sepasang suami isteri di kilang tersebut dan pemeriksaan mendapati kilang berkenaan memproses pil serta ubat-ubatan yang tidak berdaftar di situ. Pihak JKNPP merampas 22 jenis ubat bernilai RM2 juta.

“Susulan itu, polis menyerbu sebuah lagi kedai di Taman Kencana, Butterworth kerana menjalankan kegiatan sama dan menahan seorang lelaki.

“JKNPP merampas 156,777 botol pelbagai jenama ubat-ubatan tidak berdaftar bernilai RM12 juta,” katanya pada sidang akhbar yang turut dihadiri Ketua Cawangan Penguatkuasaan Farmasi JKNPP Arnie Fadzilah di sini hari ini.

Sahabudin berkata, siasatan mendapati sindiket itu telah menjalankan kegiatan itu di kedua-dua lokasi sejak awal tahun ini serta memasarkan produk mereka di seluruh negara dan luar negara.

“Dalam serbuan pertama kami menahan seorang lelaki (suspek pertama) berusia 48 tahun yang merupakan penyewa kilang dan mempunyai lima rekod lampau berkaitan jenayah serta dadah dan pasangan suami isteri berusia 44 serta 48 tahun yang merupakan pekerja di situ.

“Dalam serbuan kedua, seorang lelaki berusia 50 tahun iaitu abang kepada suspek pertama, ditahan yang memiliki satu rekod lampau,” katanya.

Sahabudin berkata, pihaknya berjaya membongkar kegiatan sindiket itu selepas melakukan intipan serta risikan sejak beberapa minggu lepas kerana mengesyaki terdapat kegiatan memproses dadah di kilang tersebut.

“Namun hasil serbuan kami mendapati kilang itu menjalankan kegiatan memproses ubat-ubatan tidak berdaftar dan semua empat individu dibebaskan pada hari sama setelah pihak JKNPP mengambil keterangan mereka,” katanya.

Sementara itu, Arnie berkata, siasatan awal pihaknya mendapati ubat-ubatan tidak berdaftar itu dipercayai untuk menaikkan berat badan dan dijual di kedai-kedai ubat Cina di seluruh negara melalui platform e-dagang untuk pasaran di Vietnam.

“Ubat-ubatan tradisional itu tidak berdaftar malah pemeriksaan kami juga mendapati kilang tersebut turut tidak mempunyai lesen dengan Kementerian Kesihatan Malaysia (KKM) dan untuk memproses ubat-ubatan.

“Semua ubat itu sebenarnya sangat berbahaya kerana mampu merosakkan buah pinggang kerana mengandungi bahan tidak terkawal seperti steroid,” katanya.

Katanya, kes itu disiasat mengikut Peraturan 7(1)(a) dan Peraturan 30(1) Peraturan-Peraturan Kawalan Dadah dan Kosmetik 1984 serta Seksyen 12(1) Akta Jualan Dadah 1952. – Bernama


Hizbut Tahrir kategori kumpulan berideologi ekstrem

BANGI, 4 Rabiulawal 1443H, Isnin – Fahaman Hizbut Tahrir yang bercanggah dengan ajaran Islam sebenar perlu ditolak.

Mufti Selangor, Datuk Dr. Anhar Opir berkata, pihak yang mendukung fahaman tersebut menganggap negara-negara Islam semuanya negara kafir kerana berhukum dengan sistem kafir.

Justeru, fahaman Hizbut Tahrir boleh dikategorikan sebagai kumpulan berideologi ekstrem.

“Umat Islam perlu merujuk fatwa yang diputuskan oleh Jawatankuasa Fatwa Negeri Selangor mengenai isu Hizbut Tahrir ini pada 17 September 2015.

“Kita harus bersama-sama menjauhi fitnah yang boleh membawa implikasi buruk kepada keharmonian akidah dan keselamatan negara,” katanya menerusi perkongsian video di Facebook Majlis Agama Islam Selangor (MAIS), hari ini.

Dr. Anhar menjelaskan, Hizbut Tahrir yang bermakna Parti Pembebasan adalah parti politik antarabangsa yang mengideologikan Islam dengan kaedah dakwah dan politik.

“Hizbut Tahrir diasaskan oleh seorang tokoh bernama Taqiyuddin Nabhani yang hidup dari tahun 1909 hingga 1979.

“Hizbut Tahrir pernah menegaskan ia adalah organisasi politik bukan organisasi kerohanian, pendidikan, sosial dan lain-lain,” katanya.

Pengikut Hizbut juga mendakwa metodologi dakwah yang mereka praktis adalah berdasarkan kepada tahap dakwah Nabi Muhammad SAW.

Ia tegas beliau meliputi Tahap Pembinaan Dan Pengkaderan, Tahap Berinteraksi Dengan Umat dan Tahap Pengambilalihan Kekuasaan.


Rejim Israel bunuh 112 rakyat Palestin dalam tempoh 5 bulan

TEBING BARAT, 15 Zulkaedah 1444H, Ahad – Rejim penjajah Israel membunuh 112 rakyat Palestin di seluruh Tebing Barat yang diduduki sejak awal tahun, menurut Pertubuhan Bangsa-Bangsa Bersatu (PBB).

“Antara 1 Januari dan 29 Mei 2023, tentera Israel membunuh 112 rakyat Palestin di Tebing Barat, termasuk Baitulmaqdis Timur,” kata Pejabat Penyelarasan Hal Ehwal Kemanusiaan PBB (OCHA) dalam satu laporan.

OCHA menyatakan bahawa angka itu adalah lebih daripada dua kali ganda jumlah kematian (53) dalam tempoh yang sama pada 2022.

Pejabat PBB berkata bahawa kematian tersebut termasuk lima rakyat Palestin yang terbunuh dalam serangan oleh peneroka haram Israel di Tebing Barat.

OCHA juga menganggarkan bahawa 18 warga Israel telah terbunuh dan 111 yang lain cedera dalam serangan Palestin dalam tempoh yang sama.

Menurut laporan PBB, rejim Zionis merobohkan, atau memaksa rakyat Palestin merobohkan, 43 bangunan di Baitulmaqdis Timur dan Kawasan C Tebing Barat, termasuk 11 rumah.

Pengganas Israel menggunakan alasan kekurangan permit pembinaan untuk merobohkan rumah Palestin, terutamanya di Kawasan C.

Di bawah Perjanjian Oslo 1995 antara Israel dan Pertubuhan Pembebasan Palestin (PLO), Tebing Barat, termasuk Baitulmaqdis Timur, dibahagikan kepada tiga bahagian – Kawasan A, B, dan C.

Walaupun Kawasan A mewakili 18% daripada Tebing Barat dan dikawal oleh Pihak Berkuasa Palestin dari segi keselamatan dan pentadbiran, Kawasan B mewakili 21% wilayah dan tertakluk kepada pentadbiran awam Palestin dan kawalan keselamatan Israel.

Kawasan C, yang mewakili 61% daripada Tebing Barat, berada di bawah kawalan sivil dan keselamatan Israel. -Agensi


PEMBELA sokong larangan jual alkohol di Ayer Keroh Country Club

Oleh Siti Hafidah Abd Ghaffar

BANGI, 19 Jamadilawal 1443H, Jumaat – Minuman keras bukan lambang profesional atau etika kelab golf, sebaliknya memberikan imej yang buruk kepada sesebuah organisasi termasuk negara.

Atas dasar itu, Pertubuhan-Pertubuhan Pembela Islam (PEMBELA) menyambut baik tindakan kerajaan negeri Melaka memutuskan penjualan minuman beralkohol di Ayer Keroh Country Club (AKCC) dihentikan.

Pengerusi PEMBELA, Haji Aminuddin Yahaya berkata, arahan kerajaan perlu dihormati untuk kebaikan semua pihak.

“Kita sokong seruan untuk halang jual arak.

“Tak perlu dijelaskan lagi seperti yang diminta kerana semua agama pun tak membenarkan perkara yang merosakan fikiran,” katanya ketika dihubung Ismaweb.net, hari ini.

Beliau berkata demikian ketika diminta mengulas mengenai tindakan Ahli Dewan Undangan Negeri (ADUN) Ayer Keroh, Kerk Chee Yee menggesa kerajaan negeri menjelaskan sebab AKCC diarahkan berhenti menjual minuman beralkohol dalam premis itu berkuat kuasa, semalam.

Menurut Ahli Parlimen DAP itu, kegagalan menjelaskan sebab larangan itu boleh menjejaskan imej Melaka sebagai destinasi pelancongan, yang hanya akan menjejaskan industri yang masih cuba pulih daripada pandemik COVID-19.

Mengulas lanjut, Aminuddin menegaskan bahawa minuman keras adalah etika Barat yang tidak perlu diikut atau dibanggakan.

“Banyak kerosakan hari ini berpunca daripada minuman memabukkan ini,” katanya.

Terdahulu, Ketua Menteri Melaka,  Datuk Seri Sulaiman Md Ali berkata, AKCC tiada lesen menjual minuman beralkohol dalam premisnya.

Katanya, hasil semakan kerajaan negeri mendapati AKCC tidak dibenarkan menjual minuman beralkohol tanpa lesen.


Operasi mencurigakan, KPDNHEP sita logo halal premis makanan

TELUK INTAN, 21 Safar 1442H, Jumaat – Sikap curiga pengguna membawa kepada tindakan sita logo halal milik dua premis penyediaan makanan di Teluk Intan, semalam.

Tindakan dilakukan oleh Kementerian Perdagangan Dalam Negeri dan Hal Ehwal Pengguna (KPDNHEP) Perak selepas siasatan mendapati premis pertama tidak mempunyai rekod permohonan sijil halal.

Ketua Cawangan KPDNHEP Teluk Intan, Mohd Badrul Hisham Ahmad Alias berkata, pihaknya bertindak sedemikian selepas menerima maklumat awam berhubung penggunaan logo halal yang meragukan.

Katanya lagi, operasi pemeriksaan melibatkan lima pegawai KPDNHEP bersama tujuh pegawai Jabatan Agama Islam Perak (JAIPk).

“Siasatan awal mendapati premis tersebut beroperasi sejak Januari lalu dan semakan pihak JAIPk mendapati tiada permohonan sijil halal dibuat.

“Pihak KPDNHEP menyita beberapa dokumen dan barang-barang lain sebagai bahan bukti,” katanya dalam satu kenyataan hari ini.

Mohd Badrul Hisham menambah, pemeriksaan kedua melibatkan premis perniagaan kek dan roti yang didapati mempunyai sijil halal yang telah tamat tempoh.

“JAIPk memaklumkan terdapat beberapa bahan dan tempat pembuatan kek yang tidak diisytiharkan serta diragui status halal bahan tersebut.

“KPDNHEP kemudiannya telah menyita logo halal tersebut dan beberapa dokumen lain,” katanya.

Katanya lagi, kesalahan itu diklasifikasikan di bawah Akta Perihal Dagangan 2011.

“Peniaga perlu tahu kesalahan melibatkan makanan, barangan dan perkhidmatan yang menggunakan logo halal hendaklah memiliki sijil halal.


Ahli parti tak setuju BN tarik sokongan dari kerajaan Sabah

KOTA KINABALU, 14 Jamadilakhir 1444H, Sabtu – Menteri Pembangunan Masyarakat dan Kesejahteraan Rakyat Sabah, Datuk Shahelmey Yahya menentang tindakan Barisan Nasional (BN) negeri menarik sokongan daripada kerajaan negeri.

ADUN Tanjung Keramat itu berkata, beliau tidak menghadiri sidang media BN/UMNO malam tadi kerana tidak bersetuju dengan langkah itu.

“Saya tidak berada di sana kerana saya tidak menyokong (Pengerusi BN Sabah) Datuk Seri Bung Moktar Radin dan tindakan lain. Saya rasa ini bukan masa yang sesuai untuk menggugat kestabilan atau menukar kerajaan.

“Prestasi BN/Gabungan Rakyat Sabah (GRS) adalah baik dalam tempoh dua tahun ini di mana negeri ini telah meningkatkan hasil daripada bawah RM5 bilion kepada RM6.6 bilion tahun lepas. Kami berjaya menarik pelabur dengan jumlah nilai pelaburan melebihi RM33 bilion.

“Mengapa kita mahu menukar kerajaan tanpa alasan konkrit yang menimbulkan persepsi politik tidak stabil di Sabah?

“Ini akan menghalang pelabur atau menjejaskan keyakinan mereka untuk melabur di negeri ini. Saya membuat siasatan, rakyat juga tidak mahu pertukaran kerajaan sekarang,” katanya seperti dilapor akhbar tempatan.

Shahelmey yang juga Ahli Parlimen Putatan sebaliknya berkata, masa harus digunakan untuk bekerja dan membangunkan ekonomi dan negeri.

Malam tadi, Bung Moktar yang juga Pengerusi Badan Perhubungan UMNO Sabah berkata, BN mempunyai 18 ADUN termasuk Mohammadin Ketapi dari Segama yang telah menyertai kumpulannya.

Bagaimanapun, lima daripada mereka menentang keputusan gabungan itu untuk menarik sokongan daripada kerajaan negeri sekarang.

Mengenai kemungkinan tindakan yang boleh diambil terhadapnya kerana melanggar keputusan pimpinan, Shahelmey berkata, beliau bersedia dengan sebarang kemungkinan kerana ini adalah hak parti.


Vaksinasi COVID-19 berkesan bagi kanak-kanak, remaja

KUALA LUMPUR, 9 Rejab 1443H, Jumaat – Bukti daripada ujian klinikal dan pengalaman dunia menunjukkan vaksinasi COVID-19 berkesan dan selamat bagi kanak-kanak dan remaja, menurut Kolej Pediatrik, Akademi Perubatan Malaysia (AMMCOP).

Kolej itu memaklumkan setakat November 2021, lebih 100 negara telah memulakan atau merancang untuk mengembangkan vaksinasi COVID-19 kepada kanak-kanak bermula dengan remaja berusia 12 hingga 17 tahun termasuk di Malaysia.

Menurut kolej itu, pihaknya dengan usaha sama pelbagai pakar daripada subkepakaran pediatrik yang berbeza dan kesihatan awam, menyokong sepenuhnya inisiatif kerajaan untuk melancarkan Program Imunisasi COVID-19 Kebangsaan untuk kanak-kanak (PICKids).

Menurutnya, pandemik COVID-19 yang masih berkembang dengan kemunculan varian baharu seperti Omicron menyerlahkan keperluan untuk memaksimumkan faedah perlindungan vaksinasi kepada semua peringkat umur, terutama kanak-kanak.

“Berdasarkan profil keselamatan yang diterbitkan dan bukti semakin meningkat tentang manfaat daripada vaksinasi COVID-19, kolej ini dengan sesungguhnya mengesyorkan vaksinasi kanak-kanak, terutamanya kumpulan bersekolah iaitu lima tahun ke atas.” menurut kolej itu dalam kenyataan hari ini.

Sehubungan itu, pihaknya menyeru kerajaan supaya memastikan program vaksinasi untuk kanak-kanak di bawah umur 12 tahun di Malaysia dilaksanakan dengan penuh teliti mengambil kira ia penting terutamanya semasa negara menghadapi peningkatan kadar kematian berkaitan COVID-19 dalam kalangan kanak-kanak.

“Ini kerana dari Julai hingga Disember 2021, sebanyak 105 kematian dilaporkan dalam kalangan kanak-kanak berumur 0 hingga 17 tahun,” menurut kenyataan itu yang ditandatangani oleh tujuh pakar pediatrik dan seorang pakar epidemiologi.

Antara yang terlibat adalah Profesor dan Pakar Perunding Kanan Pediatrik Neonatologi, Jabatan Pediatrik Pusat Perubatan Universiti Kebangsaan Malaysia, Prof Dr Cheah Fook Choe; Pakar Perunding Pediatrik dan Genetikal Klinikal, Pusat Perubatan Universiti Malaya Prof Dr Thong Meow Keong dan Pakar Epidemiologi dari Universiti Malaya Prof Dr Noran Naqiah Hairi.

Berdasarkan laman sesawang COVIDNOW Kementerian Kesihatan, sebanyak 79,393 atau 2.2 peratus kanak-kanak berusia antara lima hingga 11 tahun di negara ini telah menerima dos pertama vaksin COVID-19 setakat 11 Februari melalui PICKids yang dilancarkan 3 Feb lepas.

Bagi golongan remaja berusia 12 hingga 17 tahun pula, sejumlah 2,794,416 individu atau 88.8 peratus daripada populasi itu telah melengkapkan vaksinasi mereka, manakala 2,872,087 individu atau 91.3 peratus lagi menerima sekurang-kurangnya satu dos vaksin. – Bernama


MCA patut pertahan dasar kerajaan bukan bantu penceroboh haram!

Oleh Siti Hafidah Abd Ghaffar

BANGI, 2 Zulhijjah 1442H, Isnin – Tidak cukup bergerak di sebalik tabir sebelum ini, kini MCA keluar dari ‘persembunyiannya’ untuk membela kepentingan penceroboh haram durian Musang King di Raub.

Parti yang menjadi sebahagian daripada Kerajaan Pusat itu mendakwa akan membantu kumpulan pekebun haram yang kononnya terjejas dengan tindakan kerajaan negeri Pahang menjalankan operasi memusnahkan pokok durian di Hutan Simpan Batu Talam.

Hasrat itu dinyatakan selepas pihak berkuasa mengambil alih tanah dan menjalankan operasi memusnahkan pokok durian Musang King yang ditanam secara haram di hutan simpan berkenaan.

Setiausaha Agung MCA, Datuk Chong Sin Woon mendakwa, pihaknya akan berbincang dengan kerajaan negeri untuk membantu menyelesaikan masalah itu secara damai.

Dakwanya, MCA prihatin terhadap isu berkenaan, dan percaya jalan terbaik adalah dengan mengadakan rundingan antara kedua-dua pihak.

Mengulas perkara itu, Naib Pengerusi PEMBELA, Ustaz Masridzi Sat menyifatkan kenyataan Setiausaha Agung MCA ini adalah satu lagi siri campur tangan parti politik yang menyambung perangai DAP.

Tegasnya, sebagai parti komponen yang berada di dalam kerajaan negeri ataupun Pusat, MCA seharusnya bergerak seiring mempertahankan dasar kerajaan, bahkan perlu berani menentang sikap DAP yang secara terang-terangan membela penceroboh serta menentang Kerajaan Pahang berhubung isu tersebut.

“Namun amat dikesali apabila MCA seolah bersembunyi di belakang tabir dan muncul bila DAP dah gagal membela penceroboh tanah kerajaan.

“Oleh itu, Kerajaan Pahang dan rakyat seluruhnya wajib serta mesti menolak dan menamatkan sandiwara mereka ini.

“Mereka boleh bersatu di belakang bila-bila masa jika nasib kaum mereka terancam atau terjejas walaupun dalam isu yang melanggar undang-undang negara,” katanya ketika dihubungi Ismaweb.net.

Pada masa sama Ustaz Masridzi turut menggesa semua pihak menolak sebarang campur tangan kedua-dua parti itu atau lain-lain organisasi yang menyokong penceroboh tanah kerajaan ini.

“Banyak contoh dan bukti-bukti dalam isu yang menggugat serta mengancam nasib peribumi Melayu di negara kita, sejak dulu mereka didapati kuat bergabung dan berpakat sesama mereka serta bijak bermain kata-kata dan menipu bangsa kita.

“Justeru, parti-parti Melayu atau rakyat peribumi seluruhnya hendaklah menolak sandiwara yang dimainkan sama ada DAP, MCA atau apa-apa organisasi yang membela kepentingan penceroboh tanah kerajaan ini dan mesti berani menolak mereka dalam PRU15 nanti,” tegasnya.


Iran siasat kes 700 pelajar perempuan keracunan

TEHRAN, 8 Syaaban 1444H, Rabu – Kira-kira 700 pelajar perempuan di Iran dilaporkan mengalami keracunan disebabkan gas toksik sejak November tahun lalu.

Bagaimanapun, tiada laporan kematian direkodkan, mereka hanga mengalami masalah pernafasan, loya dan keletihan berpanjangan.

Sementara itu, pihak pendakwa raya memaklumkan, pihaknya telah membuka siasatan jenayah minggu lalu dan mendapati ia adalah jenayah terancang.

Kejadian pertama melibatkan kes keracunan berlaku pada 30 November lalu apabila 18 pelajar di Sekolah Teknikal Nour di bandar Qom dikejarkan ke hospital.

Malah di wilayah Lorestan di bandar Borujed kira-kira 194 pelajar dilaporkan mengalami keracunan membabitkan empat buah sekolah.

Terbaharu, 37 lagi pelajar mengalami keracunan di Sekolah Perempuan Khayya di Pardis di bandar Tehran.

Situasi berkenaan menyebabkan ramai ibu bapa berhimpun menyuarakan kemarahan dan kebimbangan mereka di hadapan pejabat Gabenor di bandar Qom.

Ada ibu bapa mendakwa, anak mereka mengalami keletihan berpanjangan selepas mengalami keracunan. – Agensi


Hilang jati diri bila ketepikan bahasa Melayu, tegur Prof Kok Seong

Oleh Siti Hafidah Abd Ghaffar

BANGI, 2 Jamadilawal 1443H, Rabu – Anggapan bahasa Melayu kurang penting kononnya atas dasar dunia kini pesat dengan kemajuan melalui bahasa Inggeris, memperlihat betapa tersasarnya sikap dan mentaliti sesetengah pihak.

Tindakan pihak tertentu itu bukan sahaja menunjukkan mereka tidak bangga kepada bahasa, budaya dan sejarah etnik Melayu, lebih teruk lagi mereka sudah tiada jati diri Melayu dan hilang pedoman mengenai etnisiti dan warisan Melayu.

Lebih dikesalkan, pihak berkenaan secara sinis menyindir tindakan Perdana Menteri, Datuk Seri Ismail Sabri Yaakob menegur agensi kerajaan, swasta, serta syarikat berkaitan kerajaan (GLC) yang dilihat kurang menggunakan bahasa Melayu sebagai bahasa kebangsaan.

Hakikatnya, tidak salah sama sekali untuk beliau membuat teguran demi kemakmuran sosial seperti jati diri dalam konteks nilai sosial dan identiti, kata Prof Datuk Dr Teo Kok Seong.

Felo Utama Institut Kajian Etnik (KITA) Universiti Kebangsaan Malaysia (UKM) itu yakin tindakan demikian dilakukan Perdana Menteri antaranya untuk menegakkan kebanggaan negara, kesedaran sejarah dan aura identiti.

“Dengan tindakan semurni itu untuk tujuan nasionalisme, apakah kesalahan beliau sehingga ada keperluan untuk sesetengah pihak menyindirnya dan dengan sinis pula.

“Lebih malang lagi ianya datang daripada etnik Melayu sendiri, yang sanggup meremehkan warisan mereka sendiri,” katanya ketika dihubungi Ismaweb.net.

Meskipun mengakui bahasa Inggeris pesat digunakan di merata tempat atas semata-mata faedah ekonomi, Kok Seong berkata, dalam hal ini, harus diingati untuk diinsafi bahawa bahasa Melayu mempunyai lebih banyak kebaikan yang dapat diberikan kepada negara ini dan rakyatnya.

Khususnya faedah sosial, berbanding hanya faedah ekonomi yang mampu diberikan bahasa Inggeris, katanya.

Ekoran itu, beliau berpendapat, perimbangan antara faedah ekonomi untuk kemakmuran ekonomi dan faedah sosial bagi kemakmuran sosial jalan tengah yang perlu diambil dalam hal ini.

“Pembangunan negara hendaklah berjalan selari untuk mencapai kedua-dua kemakmuran ekonomi dan sosial.

“Justeru, apa yang dilakukan YAB Perdana Menteri itu adalah tepat sekali, iaitu ikut berbicara mengenai hal sosio budaya ketika terus menangani soal sosio ekonomi rakyat,” katanya.

Sebelum ini, Perdana Menteri meminta supaya bahasa Melayu digunakan dalam semua acara atau majlis yang dianjurkan dengan meluas selepas ini.

Katanya, ia sebagai usaha dan peranan Malaysia bagi memastikan bahasa Melayu terus berkembang dan digunakan bersama-sama bahasa lain.


MCA bangkang mansuh vernakular, dakwa bukan punca perpecahan

BANGI, 8 Muharram 1442H, Khamis – Gesaan agar sekolah vernakular dimansuhkan yang kembali menjadi perbualan hangat nampaknya amat tidak disenangi parti berasaskan kaum Cina, MCA.

Menyelar perkara itu, Ketua Pemudanya, Nicole Wong Siaw Ting berpandangan bahawa cadangan pemansuhan sekolah vernakular di Malaysia tidak sepatutnya dikeluarkan oleh Timbalan Menteri Belia dan Sukan, Wan Ahmad Fayhsal Wan Ahmad Kamal.

Bahkan, Nicole menyifatkan Ketua Armada Bersatu itu membuat kenyataan sedemikian semata-mata kerana mahu meraih publisiti murahan.

Tidak berpuas hati dengan syor itu, beliau malah berkata, tindakan menyalahkan sistem pendidikan negara tidak akan dapat menyelesaikan masalah berkaitan perpaduan di Malaysia secara menyeluruh.

“Sekolah vernakular sering dipersalahkan secara tidak adil kerana kononnya tidak menyemai semangat perpaduan nasional, sedangkan terdapat banyak lagi faktor lain yang menyebabkan perpecahan kaum,” kata Nicole.

Sementara itu, Pengerusi Perhubungan MCA Terengganu, Chew Sir Boon pula meminta Wan Ahmad Fahsyal menjaga hak setiap kaum yang diwarisi semenjak kemerdekaan.

“Ini negara kita Malaysia. Ya saya faham semua orang berhak untuk memberikan pandangan masing-masing.

“Tanya sikit, berapa ramai anak-anak pemimpin dihantar ke sekolah kerajaan. Saya rasa kebanyakan mereka hantar ke sekolah persendirian. Suruhlah pemimpin hantar anak mereka ke sekolah kerajaan terdahulu,” katanya.

Dalam pada itu, Sir Boon mengesyorkan rakyat Malaysia untuk mempelajari bahasa setiap kaum di negara ini.

“Contoh ya, orang Melayu boleh bertutur Cina dan India. Orang Cina boleh bertutur Melayu, India dan orang India boleh bertutur Melayu dan Cina. Kan bagus,” katanya.


Darah pejuang Palestin bakal tenggelamkan Israel!

BEIRUT, 18 Rabiulakhir 1445H, Rabu – Kumpulan Hizbullah di Lubnan menulis surat terbuka kepada pejuang Palestin di Semenanjung Gaza, yang berada di bawah peperangan kejam Israel, menyatakan kepastian mengenai kekalahan akhir rejim Israel.

“Darah anda akan menenggelamkan kerajaan Israel yang lemah ini, yang sedang dalam nafas terakhirnya,” katanya.

Surat itu ditulis di tengah-tengah perang Israel pada 7 Oktober lalu menentang Gaza yang setakat ini telah meragut nyawa lebih 8,800 orang, termasuk lebih 3,600 kanak-kanak.

Rejim melancarkan perang selepas kumpulan pejuang Gaza melaksanakan Operasi Taufan Al-Aqsa, operasi terbesar mereka terhadap entiti pendudukan Israel dalam beberapa tahun, membunuh sekurang-kurangnya 1,500 tentera dan peneroka Israel, dan menawan ratusan yang lain.

“…serang mereka dengan apa cara sekali pun yang anda boleh. Kami menunggu kemenangan, dan ketibaan fajar pagi tidak lama lagi.”

Hizbullah berkata, Israel tumbang selepas Operasi Taufan Al-Aqsa – penentangan Palestin terhadap wilayah yang diduduki pada 7 Oktober.

“Yakinlah bahawa syahid kamu dan syahid kami adalah jalan ke arah pembebasan al-Quds…sehingga hari penaklukan sepenuhnya,” kata Hizbullah.

Gerakan ini turut menyatakan keyakinan bahawa usaha penentangan serantau akan membawa kepada pembebasan kota suci itu daripada pendudukan Israel.

Bercakap kepada penduduk Gaza, Hizbullah berkata, “Semangat anda untuk bersabar adalah jauh lebih besar daripada pertumpahan darah dan penderitaan yang sedang dilakukan oleh rejim Israel di wilayah pantai yang disekat,” katanya. – Agensi


Guru sekolah al-Quran Malaysia syahid di Gaza

BANGI, 24 Rabiulawal 1445H, Selasa – Seorang wartawan, Muhammed Al-Salhi syahid dalam perang ketika membuat liputan mengenai Palestin membabitkan konflik negara itu dengan Israel.

Pengurus Aman Palestin Cawangan Temerloh, Ustaz Ahmad Nu’man Mazlan memaklumkan, Allahyarham bukan sahaja seorang wartawan, namun merupakan guru di Sekolah al-Quran Malaysia di Gaza.

“Sekolah ini dibina oleh para penyumbang Aman Palestin,” katanya menerusi hantaran di aplikasi X.

Sekolah al-Quran Malaysia terletak berhampiran dengan kawasan kem pelarian Nusierat, Gaza.

Difahamkan, sekolah yang bernilai RM4.3 juta itu berkonsepkan Maahad Tahfiz bagi mendidik anak-anak Palestin dengan pendidikan al-Quran.

Terdahulu, Wartawan Tanpa Sempadan (RSF) berkata, dua wartawan foto Palestin terbunuh berhampiran Gaza pada Sabtu lalu.

Kumpulan yang berpangkalan di Paris itu berkata, wartawan foto itu terbunuh ketika membuat liputan mengenai serangan ke atas Israel oleh Briged Kassam, sayap tentera Hamas dan tindak balas Israel.


Permohonan Najib kemuka bukti baharu taktik lengahkan kes: Pendakwaan

PUTRAJAYA, 17 Muharam 1444H, Isnin – Permohonan Datuk Seri Najib Tun Razak untuk mengemukakan bukti baharu dalam perbicaraan SRC International Sdn Bhd adalah taktik untuk melengahkan perjalanan dan pengakhiran kes itu, Mahkamah Persekutuan diberitahu hari ini.

Timbalan Pendakwa Raya Ad Hoc Datuk V.Sithambaram berhujah bahawa permohonan itu difailkan untuk memanjangkan prosiding kes SRC bagi tujuan kolateral kerana bukti kumulatif yang ingin dikemukakan oleh bekas Perdana Menteri itu boleh didapati oleh beliau semasa perbicaraan dan dalam apa jua keadaan, adalah tidak relevan dengan rayuan di hadapan Mahkamah Persekutuan.

“Yang Amat Arif, sebelum prosiding kes itu bermula pada April 2019, semua orang tahu bahawa hakim perbicaraan (Datuk Mohd Nazlan Mohd Ghazali) pernah berkhidmat di Maybank. Semasa kes pembelaan, ini adalah isu beban. Mereka patut membangkitkannya namun mereka tidak mengambil sebarang tindakan pada ketika itu.

“Selain itu, tiada bukti konflik kepentingan di pihak Hakim Mohd Nazlan pada perbicaraan SRC seperti yang didakwa oleh pemohon (Najib). Pemohon telah membuat dakwaan berniat jahat dan semberono terhadap hakim itu, yang tidak dapat membela dirinya secara peribadi daripada kesemua dakwaan palsu ini,” katanya.

Beliau berkata demikian ketika membantah usul Najib untuk mengemukakan bukti baharu dalam kes SRC agar ia dibicarakan semula pada pendengaran rayuan terakhir kes itu di hadapan panel lima hakim yang dipengerusikan oleh Ketua Hakim Negara Tun Tengku Maimun Tuan Mat.

Turut bersidang Hakim Besar Sabah dan Sarawak Tan Sri Abang Iskandar Abang Hashim serta Hakim-Hakim Mahkamah Persekutuan Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd Diah.

Sithambaram juga berkata permohonan Najib adalah berdasarkan apa yang didakwa dimaklumkan oleh beberapa individu tertentu kepada Suruhanjaya Pencegahan Rasuah Malaysia (SPRM), justeru Mahkamah Persekutuan harus menolaknya kerana afidavit sokongan Ahli Parlimen Pekan itu adalah berdasarkan keterangan dengar cakap.

“Afidavit Najib menunjukkan bahawa individu terbabit tidak memberitahu beliau secara peribadi apa yang mereka maklum kepada SPRM. Kenyataan mereka adalah semata-mata dengar cakap.

“Permohonan itu bukanlah bagi mengemukakan bukti baharu sebaliknya satu ekspedisi untuk memancing maklumat mengenai dakwaan konflik kepentingan di pihak Hakim Mohd Nazlan,” katanya.

Pada 28 Julai 2020, Mohd Nazlan, yang ketika itu Hakim Mahkamah Tinggi (kini Hakim Mahkamah Rayuan), menjatuhkan hukuman penjara 10 tahun ke atas Najib bagi setiap pertuduhan pecah amanah jenayah (tiga pertuduhan) serta pengubahan wang haram (tiga pertuduhan) dan 12 tahun penjara serta denda RM210 juta bagi pertuduhan menyalahgunakan kedudukan beliau.

Bagaimanapun, Najib hanya perlu menjalani hukuman penjara selama 12 tahun kerana hakim itu memerintahkan kesemua hukuman penjara berjalan serentak.

Pendengaran rayuan kes itu bersambung esok. – Bernama


Pembangkang Turkiye umum calon presiden lawan Erdogan 6 Mac

ANKARA, 10 Syaaban 1444H, Jumaat – Gabungan enam parti pembangkang Turkiye dikenali ‘Table of Six’ atau Perikatan Negara bersepakat dan sudah mengenal pasti individu layak untk bertanding menentang Recep Tayyip Erdogan dalam Pilihan Raya Presiden dan Parlimen tidak lama lagi.

Gabungan pembangkang itu telah mengadakan pertemuan di ibu pejabat Parti Felicity di bandar Ankara, bagi pusingan ke-12 sebelum memutuskan calon presiden berkenaan.

Dalam satu kenyataan bersama selepas pertemuan itu, gabungan terbabit memutuskan untuk mengumumkan calon mereka secara rasmi pada 6 Mac ini.

Ahad lalu, pemimpin parti Felicity, Telem Karamollaoglu berkata, mereka akan berbincang dengan tiga calon terdiri daripada parti CHP- iaitu Datuk Bandar Ankara, Mansur Yavas, Datuk Bandar Istanbul, Ekrem Imamoglu dan Pengerusi Parti CHP, Kemal Kilicdaroglu.

Selepas bersidang di Parlimen, parti CHP mengadakan perbincangan dan bersetuju menyerahkan kuasa kepada Kemal untuk menentukan calon sesuai.

Pilihan Raya Presiden dan Parlimen sepatutnya dijadualkan 18 Jun depan, namun Erdogan mahu mempercepatkan pada 14 Mei bagi mengelak musim cuti pada Jun.

Pilihan raya yang akan diadakan ini dijangka paling sengit kepada presiden negara itu selepas dua dekad pemerintahannya. – Agensi


Bantuan musim tengkujuh naik RM800

KUALA LUMPUR, 3 Syaaban 1444H, Jumaat – Golongan pesawah dan pekebun kecil getah yang bertarung dengan cuaca tidak menentu terutama sewaktu musim tengkujuh, turut tidak terkecuali daripada mendapat manfaat dalam Belanjawan 2023 melalui pemberian pelbagai subsidi.

Perdana Menteri yang juga Menteri Kewangan, Datuk Seri Anwar Ibrahim berkata, bagi pesawah, kerajaan akan meneruskan penyaluran pelbagai subsidi dan insentif seperti harga padi, baja padi dan padi huma dengan peruntukan RM1.6 bilion.

Beliau berkata, sumbangan tunai turut diberikan kepada pesawah sebanyak RM200 sebulan untuk tempoh tiga bulan atau semusim melibatkan 240,000 pesawah dengan peruntukan RM228 juta.

“Selain sumbangan RM60 juta yang disediakan, Padiberas Nasional Berhad (BERNAS) turut bersetuju membuat perkongsian keuntungan daripada import beras dengan menyumbang 30 peratus keuntungan bersih kepada pesawah,” katanya ketika membentangkan Belanjawan 2023 di Dewan Rakyat hari ini.

Kerajaan Perpaduan yang diterajui Anwar membentangkan Belanjawan 2023 yang memperuntukkan sejumlah RM388.1 bilion, dengan RM289.1 bilion untuk belanja mengurus, RM99 bilion belanja pembangunan termasuk RM2 bilion simpanan luar jangka.

Anwar berkata, bagi meningkatkan pendapatan minimum penoreh, kerajaan juga bersetuju menaikkan Paras Harga Pengaktifan Insentif Pengeluaran Getah daripada RM2.50 kepada RM2.70 sekilogram dengan peruntukan RM350 juta.

Sehubungan itu, beliau menggesa Lembaga Getah Malaysia (LGM) memudah cara tuntutan terutamanya melibatkan pekebun kecil yang terpaksa keluar berpuluh kilometer hanya untuk mendapatkan insentif tersebut kerana ia menyusahkan rakyat.

“Saya mahu LGM dan semua agensi yang terlibat lebih responsif turun padang menguruskan tuntutan pekebun kecil dan mula bertindak proaktif dalam memudahkan urusan rakyat dengan kerajaan,” katanya.

Beliau berkata, kerajaan juga bersetuju menaikkan sumbangan musim tengkujuh pekebun kecil daripada RM600 kepada RM800 untuk tempoh empat bulan bagi meringankan beban ditanggung 320,000 golongan berkenaan, membabitkan peruntukan RM256 juta.

Anwar berkata, bagi meningkatkan permintaan getah sekali gus menambah pendapatan pekebun kecil, kerajaan akan menyediakan RM50 juta untuk menggunakan Cuplum Modified Bitumin (CMB) bagi penyelenggaraan jalan, memandangkan bahan CMB dilihat lebih memanjangkan jangka hayat jalan.-  Bernama


Tak dapat sokongan Cina, MCA ‘dikuburkan’ di Sabah

BANGI, 9 Safar 1442H, Ahad – Parti berasaskan kaum MCA berjaya ‘dikuburkan’ di Sabah apabila tidak memenangi sebarang kerusi yang pertandingkan pada Pilihan Raya Negeri (PRN), semalam.

Pemerhati politik, Budiyanto Unggun berkata, kekalahan MCA di Dewan Undangan Negeri (DUN) Karamunting, Likas, Elopura dan Kapayan adalah satu petunjuk jelas yang MCA tidak diterima kaum Cina di Sabah.

“Jika diambil daripada petunjuk ini, MCA pasti takut untuk bertembung dengan DAP di kerusi majoriti Cina di Semenanjung.

“Justeru, MCA akan menagih kerusi majoriti Melayu di Semenanjung pada Pilihan Raya Umum Ke-15 (PRU-15),” katanya dalam satu kenyataan di Facebook.

Justeru, beliau mendesak PAS dan UMNO serta Bersatu yang berada di dalam Muafakat Nasional (MN) untuk tidak lagi memberikan kerusi majoriti Melayu kepada MCA pada PRU-15 akan datang.

“Beritahu kepada MCA untuk mereka bertanding melawan DAP. Biar Cina lawan Cina.

“Inilah masanya MCA buktikan yang mereka masih mendapat sokongan masyarakat Cina. Jika mereka gagal lagi, eloklah dikuburkan terus parti cauvinis MCA ini,” katanya.

Gabungan Rakyat Sabah (GRS) secara rasmi, membentuk kerajaan negeri yang baharu di Sabah, selepas memenangi 38 kerusi dalam PRN semalam.

GRS yang dianggotai Perikatan Nasional (PN) memenangi 17 kerusi, Barisan Nasional (BN) mendapat 14 kerusi, seterusnya Parti Bersatu Sabah (PBS) menawan tujuh kerusi.

Sementara Parti Warisan Sabah (Warisan) memenangi 29 kerusi, manakala Parti Keadilan Rakyat (PKR) menang dua kerusi, seterusnya Parti Pertubuhan Kinabalu Progresif Bersatu (UPKO) hanya satu kerusi. Manakala calon Bebas pula memenangi tiga kerusi.


72 laporan polis terhadap Mohamaddin

KUALA LUMPUR, 5 Safar 1442H, Rabu – Setakat ini polis sudah menerima 72 laporan di seluruh negara berhubung kenyataan calon Parti Warisan Sabah (Warisan), Datuk Mohamaddin Ketapi bahawa pencerobohan di Lahad Datu, Sabah pada tahun 2013 adalah sandiwara.

Timbalan Ketua Polis Negara, Datuk Seri Acryl Sani Abdullah Sani berkata, polis telah membuka kertas siasatan berhubung perkara itu.

Katanya, siasatan kes berkenaan dikendalikan oleh Unit Siasatan Jenayah Terkelas (USJT) Bukit Aman yang dihantar ke Ibu Pejabat Polis Kontinjen (IPK) Sabah bagi membantu siasatan.

“Kami telah hantar USJT untuk membantu IPK Sabah dan ramai saksi kes ini akan dipanggil untuk ambil keterangan kes berkenaan,” katanya.

Mengulas kenyataan Mohamaddin, Acryl Sani berkata, dakwaan bekas menteri itu telah mengguris hati semua pihak yang terlibat dalam insiden pencerobohan Lahad Datu.

“Saya tidak mahu komen banyak (kenyataan Mohamaddin) tetapi yang penting kami menjalankan siasatan kes itu,” katanya seperti dilapor Bernama.

Terdahulu, dalam satu video tular di media sosial, Mohamaddin kononnya mendakwa pencerobohan Lahad Datu tahun 2013 hanya satu sandiwara bahkan seperti memperlekehkan insiden Tanduo.
.
Ia dipercayai ucapan beliau ketika berkempen sebagai calon Dewan Undangan Negeri (DUN) Segama dalam Pilihan Raya Negeri (PRN) Sabah.

Beliau dikatakan menganggap anggota-anggota keselamatan sebenarnya bukan ‘berperang’ dengan pengganas sebaliknya hanya ‘berperang’ dengan ayam dan anjing.

Bagaimanapun, Mohamaddin dilaporkan memohon maaf kepada anggota keselamatan dan mendakwa ucapan beliau dalam klip video itu sudah disalah erti.

Katanya, beliau tidak berniat memperkecil atau menghina anggota keselamatan yang berjuang menjaga kedaulatan negara daripada pencerobohan.

“Ketika memberikan ceramah, saya memberikan gambaran kesukaran yang dihadapi oleh anggota keselamatan kita dalam mempertahankan kedaulatan negara yang berpunca daripada kelemahan kerajaan terdahulu dalam menyelesaikan isu pendatang tanpa izin.

“Seharusnya video yang ditularkan tersebut dimainkan sepenuhnya dan bukanhanya merujuk kepada soal tersebut semata-mata dan saya mengutuk sekeras-kerasnya permainan kotor pihak tertentu yang jelas mahu menjatuhkan maruah Warisan,” katanya.


Undang-undang Islam tak pecah belah masyarakat majmuk

KUALA LUMPUR, 27 Muharram 1442H, Selasa  – Dakwaan menyatakan undang-undang Islam boleh memecahbelahkan keharmonian masyarakat majmuk di negara ini adalah tidak berasas sama sekali, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Zulkifli berkata, jika rakyat pelbagai kaum dan agama dapat memahami serta menghayati Perlembagaan Persekutuan serta sistem perundangan Islam di Malaysia, kerajaan yakin perundangan Islam bukanlah suatu isu yang sensitif.

“Undang-undang Islam itu sendiri, sifatnya inklusif dan progresif yang sesuai dengan peredaran masa.

“Ini kerana prinsip-prinsipnya bersifat menyantuni semua kaum dan golongan masyarakat sama ada orang Islam dan orang bukan Islam,” katanya semasa menggulung perbahasan usul menjunjung kasih titah Yang di-Pertuan Agong di Dewan Negara di sini,  hari ini.

Hukuman dalam Islam juga, katanya, bersifat mendidik, bukan untuk menghukum semata-mata, justeru, adalah tidak berasas sama sekali dakwaan bahawa undang-undang Islam boleh memecahbelahkan keharmonian masyarakat majmuk.

Sementara itu, Zulkifli  mengakui berlaku ketidakharmonian serta pertindihan antara dua sistem perundangan yang diamalkan oleh negara iaitu perundangan sivil dan syariah.

Beliau berkata, sehubungan itu, kerajaan sentiasa mencari jalan penyelesaian terbaik untuk mengharmonikan perundangan sivil dan syariah tanpa prejudis.

Zulkifli berkata, namun perkara yang paling utama adalah kedua-dua sistem perundangan ini bertujuan untuk mencari, memberi dan mencapai keadilan.

“Apabila matlamat ini jelas, maka usaha untuk mengharmonikan kedua-dua sistem perundangan ini akan menjadi lebih mudah,” katanya.

Beliau berkata, antara usaha yang sedang giat dijalankan oleh Jabatan Kemajuan Islam Malaysia (Jakim) dan Jabatan Kehakiman Syariah Malaysia (JKSM) dalam usaha memperkasakan mahkamah syariah termasuklah cadangan peningkatan peringkat mahkamah syariah, pindaan undang-undang substantif dan undang-undang prosedur. -Bernama


Kemuka 7 resolusi bukti ‘kekebalan’ Dong Zong

BANGI, 7 Zulhijjah 1441H, Selasa – Keberanian Dong Zong mengemukakan tujuh resolusi meskipun sudah berkali-kali mencetuskan kemarahan rakyat memperlihatkan ‘kekebalan’ mereka daripada sebarang tindakan.

Walaupun ramai ahli politik yang kini bergelar menteri pernah bersuara agar Dong Zong ini diharamkan, pertubuhan radikal Cina itu bagaimanapun masih kekal sehingga hari ini, kata Presiden gerakan Islam, Ikatan Muslimin Malaysia (ISMA), Haji Aminuddin Yahaya.

“Mungkin Dong Zong yakin kerajaan tidak akan berani mengambil apa-apa tindakan terhadap mereka, sekolah vernakular dan sistem peperiksaan UEC.

“Ini adalah cabaran kepada Perikatan Nasional sejauh mana kerajaan menghargai pandangan umum orang Melayu dan menolak persepsi bahawa taikun-taikun Cina menguasai politik negara,” katanya dalam satu kenyataan, hari ini.

Terdahulu, Mesyuarat Agung Dong Zong meluluskan tujuh resolusi yang mana antaranya termasuk menuntut pengenalan tulisan Jawi di sekolah dilaksanakan seiring dengan pengenalan seni kaligrafi kaum lain.

Manakala, enam lagi resolusi lain yang diluluskan adalah mengenai semakan semula Akta Pendidikan 1996, menubuhkan jawatankuasa pemantau pendidikan serta penyaluran peruntukan secara adil kepada semua jenis aliran pendidikan.

Pertubuhan pendesak itu turut menuntut kerajaan menyegerakan pengiktirafan Sijil Peperiksaan Bersepadu (UEC), mengembalikan status perundangan Sekolah Menengah Jenis Kebangsaan (SMJK) dan pengecualian cukai tambahan ke atas pertubuhan tidak berasaskan keuntungan dan institusi pendidikan persendirian.

Haji Aminuddin berkata, jika resolusi-resolusi ini dilayan apatah lagi diterima, maka ia bermakna akan tertangguh segala usaha untuk membentuk perpaduan nasional secara mapan.

Dengan merealisasikan resolusi itu juga, beliau berkata, Dong Zong pasti akan menjadi semakin sombong dan bongkak kerana walaupun dibenci rakyat, agenda mereka tetap berjaya melalui ahli-ahli politik.

“Ironinya lagi, sudah terlalu banyak cadangan dan resolusi yang diberikan oleh NGO-NGO Islam masih lagi tidak terlaksana. Maka, sangatlah janggal, ganjil dan mengecewakan sekiranya resolusi Dong Zong ini diterima oleh kerajaan.

“Kepada sahabat-sahabat yang berada dalam kerajaan Perikatan Nasional sekarang yang sama-sama kita berjuang dahulu, lebih-lebih lagi dalam perjuangan melawan Dong Zong, UEC dan sekolah vernakular.

“Maka inilah masa untuk kalian gunakan segala ruang dan kuasa yang ada untuk membuktikan ketelusan perjuangan kalian. Saya merayu, janganlah berkompromi. Tolonglah,” katanya.


Conteng mural: 3 wanita dibebas selepas beri keterangan

SHAH ALAM, 15 Muharram 1442H, Khamis – Tiga wanita dipanggil untuk memberi keterangan bagi membantu siasatan berhubung kes menconteng mural yang memaparkan wajah pemimpin negara Julai lepas, namun mereka dibebaskan kemudiannya selepas didapati mempunyai alibi yang kukuh.

Ketua Polis Selangor Datuk Noor Azam Jamaludin berkata ketiga-tiga wanita berumur antara 25 dan 35 tahun itu dibebaskan selepas didapati mempunyai alibi kukuh yang tidak membolehkan mereka disabitkan dengan jenayah itu.

“Mereka telah dipanggil tiga minggu lepas, kerana pada mulanya disyaki terlibat, namun selepas siasatan, didapati mereka tidak terlibat. Kami masih bekerjasama dengan Bukit Aman dalam aspek teknikal bagi mengenal pasti suspek yang terlibat dalam kes itu,” katanya.

Beliau berkata demikian dalam persidangan media selepas merasmikan Neighborhood Watch Programme di Seksyen U5, di sini.

Julai lepas, mural gergasi beberapa potret pemimpin negara pada dinding sebuah bangunan kedai di Taman Cahaya Alam, Seksyen U12 di sini, diconteng pihak tidak bertanggungjawab dengan perkataan kurang menyenangkan menggunakan cat merah. – Bernama


Pelampau Yahudi serbu al-Aqsa, buat lawatan provokatif

BAITULMAQDIS, 29 Muharram 1445H, Rabu – Puluhan peneroka haram Yahudi menceroboh ke kawasan Masjid al-Aqsa pada Rabu di bawah perlindungan ketat daripada polis Israel.

Puak pelampau itu dilaporkan berpecah kepada beberapa kumpulan dan menyerbu kawasan masjid dari pintu al-Maghariba, kemudian melakukan lawatan provokatif di sekitar al-Aqsa.

Bahkan, kumpulan pelampau berkenaan turut mengambil kesempatan melakukan ritual Talmud di bahagian timur masjid.

Tindakan provokatif itu berlaku ketika tentera pengganas Israel memperketatkan akses rakyat Palestin dari Baitulmaqdis untuk memasuki Masjid al-Aqsa dengan menahan dan melakukan pemeriksaan maklumat peribadi mereka.

Dalam insiden berasingan, pasukan pendudukan Israel turut menahan 17 rakyat Palestin ketika serbuan di sempadan Tebing Barat dan Semenanjung Gaza hari ini.

Di utara Tebing Barat, tentera Israel menyerbu kejiran al-Jabriyat dan menahan tiga pemuda Palestin.

Pasukan rejim turut melakukan serbuan sama di kem pelarian Nour Shams di Tulkarm, di mana tiga warga Palestin berusia 18 dan 16 tahun ditahan.

Satu lagi serbuan dilakukan di bandar Balaa, timur bandar itu, manakala dua lagi ditahan.

Di selatan Tebing Barat, tentera Israel menyerbu bandar Beit Fujjar, selatan Bethlehem dan menangkap seorang bekas banduan, sementara lima lagi rakyat Palestin turut ditahan di Baitulmaqdis.

Tentera laut Israel turut menahan dua nelayan Palestin selepas menyerang bot mereka dan merampasnya di Semenanjung Gaza yang dikepung.

Penahanan setakat hari ini turut membabitkan seorang pemuda Palestin dari bandar Surda, utara Ramallah.- Agensi


40 negara desak Israel tarik balik sekatan tak adil terhadap Palestin

GENEVA, 24 Jamadilakhir 1444H, Selasa – Kira-kira 40 negara anggota Pertubuhan Bangsa-Bangsa Bersatu (PBB) menggesa Israel menarik balik sekatan yang dikenakan ke atas Pihak Berkuasa Palestin (PA) awal bulan ini.

Pada 30 Disember lalu, Perhimpunan Agung PBB meluluskan resolusi meminta pandangan daripada Mahkamah Keadilan Antarabangsa (ICJ) mengenai isu pendudukan Israel di wilayah Palestin.

Sebagai tindak balas, negara haram Israel mengumumkan beberapa siri sekatan termasuk kewangan pada 6 Januari lalu terhadap PA sebagai ‘membayar harga’ kerana desakan resolusi itu.

Dalam satu kenyataan semalam, kira-kira 40 negara anggota PBB mengesahkan sokongan tidak berbelah bahagi mereka untuk ICJ dan undang-undang antarabangsa.

Kenyataan itu turut menyatakan kebimbangan mendalam terhadap keputusan kerajaan Israel mengenakan tindakan hukuman ke atas rakyat Palestin, kepimpinan dan masyarakat sivil susulan permintaan Perhimpunan Agung PBB kepada mahkamah.

“Tanpa mengira pendirian setiap negara mengenai resolusi itu, kami menolak langkah punitif Israel,” katanya.

Kenyataan itu ditandatangani negara yang mengundi resolusi berkenaan seperti Algeria, Argentina, Belgium, Ireland, Pakistan dan Afrika Selatan.

Bagaimanapun, terdapat beberapa negara yang bersikap berkecuali seperti Jepun, Perancis dan Korea Selatan, manakala Jerman dan Estonia menentang.-  Agensi